2 Mose 36 | Biblia Le Internet Dzi | Xexe Yeye Gɔmeɖeɖe\nWodzɔ nu wu ale si dze (1-7)\nAvɔgbadɔ la tutu (8-38)\n36 “Bezalel kple Oholiab kpakple ŋutsu siwo katã ƒe tagbɔ aɖaŋu le,* ame siwo Yehowa na nunya kple gɔmesesee be woanya dɔ siwo katã ku ɖe subɔsubɔdɔ kɔkɔea ŋu la, nawɔ wo abe ale si tututu Yehowa de see ene.”+ 2 Eye Mose yɔ Bezalel kple Oholiab kpakple ŋutsu siwo katã ƒe tagbɔ aɖaŋu le, ame siwo ƒe dzi me Yehowa de nunyae,+ ame siwo katã ƒe dzi ʋã wo+ la, be woava wɔ dɔ la. 3 Eye woxɔ nu siwo katã Israel-viwo dzɔ+ hena subɔsubɔ kɔkɔe la ƒe dɔwo wɔwɔ la le Mose si; ke amewo gatsɔa lɔlɔ̃nu faa nunanawo vana nɛ ŋdi sia ŋdi. 4 Esi wodze dɔ kɔkɔea gɔme la, aɖaŋudɔnyala bibiawo dometɔ ɖe sia ɖe te va 5 Mose gbɔ va gblɔ nɛ be: “Nu si dukɔ la tsɔ le vavam la sɔ gbɔ wu esi hiã hena dɔ si Yehowa ɖo be woawɔ la wɔwɔ.” 6 Eya ta Mose na woɖe gbeƒã le asaɖa la me godoo be: “Ŋutsuwo kple nyɔnuwo, migatsɔ nudzɔdzɔ aɖeke vɛ azɔ na dɔ kɔkɔea wɔwɔ o.” Ale dukɔ la dzudzɔ nunanawo tsɔtsɔ vɛ. 7 Nuawo sɔ gbɔ na dɔ blibo la wɔwɔ; wode gbɔ edzi gɔ̃ hã. 8 Eye aɖaŋudɔnyala bibiwo+ tsɔ ɖeti ɣi biɖibiɖi dada, ka blɔtɔ, alẽfuka si wode ama aɖabɛ dzĩtɔe kple ka dzĩ lɔ̃ avɔgbadɔ+ la ƒe agbadɔvɔwo; elɔ̃* kerubiwo ɖe eme aɖaŋutɔe.+ 9 Agbadɔvɔ ɖe sia ɖe didi abɔklugui* blaeve vɔ enyi, eye wòkeke abɔklugui ene. Dzidze ɖekae li na agbadɔvɔ ewoawo katã. 10 Azɔ etɔ agbadɔvɔ atɔ̃ tsiã ɖe wo nɔewo nu, eye wògatɔ agbadɔvɔ atɔ̃ bubuwo hã tsiã ɖe wo nɔewo nu. 11 Emegbe etsɔ ka blɔtɔ wɔ ka kotoewo ɖe agbadɔvɔ gbãtɔ siwo woatɔ atsiã la ƒe go ɖeka. Ewɔ alea ke ɖe agbadɔvɔ mamlɛtɔ hã ƒe go kemɛ, le afi si woakpe wo le. 12 Ewɔ ka kotoe blaatɔ̃ ɖe agbadɔvɔ gbãtɔa ŋu, eye wòwɔ ka kotoe blaatɔ̃ ɖe agbadɔvɔ kemɛa hã ƒe go ɖeka, le afi si woakpe wo le, eye ka kotoeawo sɔ ɖe wo nɔewo nu. 13 Eyome etsɔ sika tu gavi blaatɔ̃, eye wòtsɔ gaviawo ku agbadɔvɔ eveawo, ale be wòzu agbadɔvɔ ɖeka na avɔgbadɔ la. 14 Emegbe etsɔ gbɔ̃fu lɔ̃ avɔwo be woatsɔ agba avɔgbadɔ la. Agbadɔgbavɔ wuiɖekɛ wòwɔ.+ 15 Agbadɔgbavɔ ɖe sia ɖe didi abɔklugui blaetɔ̃, eye wòkeke abɔklugui ene. Dzidze ɖekae li na agbadɔgbavɔ wuiɖekɛawo. 16 Azɔ etɔ agbadɔgbavɔ atɔ̃ tsiã ɖe wo nɔewo nu, eye wògatɔ agbadɔgbavɔ ade susɔeawo tsiã ɖe wo nɔewo nu ɖe vovo. 17 Emegbe etɔ ka kotoe blaatɔ̃ ɖe agbadɔgbavɔ siwo wotɔ tsiã la ƒe mamlɛtɔ ƒe nugbɔ, eye wògatɔ ka kotoe blaatɔ̃ ɖe agbadɔgbavɔ kemɛa hã ƒe nugbɔ le afi si woakpe wo le. 18 Eye wòtsɔ akɔbli wɔ gavi blaatɔ̃, siwo woatsɔ aku agbadɔgbavɔ la, ne wòakpe azu ɖeka. 19 Etsɔ agbogbalẽ si wode ama dzĩi la gba agbadɔ la, eye wògatsɔ nyogbalẽ hã gba edzi.+ 20 Azɔ etsɔ akasiati+ kpa ʋuƒo siwo woatu na avɔgbadɔ la.+ 21 Ʋuƒo ɖe sia ɖe kɔkɔ abɔklugui ewo, eye wòkeke abɔklugui ɖeka kple afã. 22 Ekpa zɔvi eve ɖe ʋuƒo ɖe sia ɖe ƒe nugbɔ, eye wole akasa nu. Aleae wòkpa avɔgbadɔ la ƒe ʋuƒoawo katãe. 23 Ekpa avɔgbadɔ la ƒe anyieheʋuƒoawo, ʋuƒo blaeve le eƒe axa si trɔ ɖe anyiehe. 24 Eye wòtsɔ klosalo wɔ anyinɔ blaene ɖe ʋuƒo blaeveawo te; ewɔ anyinɔ eve ɖe ʋuƒo ɖe sia ɖe si ƒe nugbɔ zɔvi eveawo le la te, eye anyinɔ eve le ʋuƒo siwo katã kplɔe ɖo la hã ƒe zɔvi eveawo te.+ 25 Ekpa ʋuƒo blaeve na avɔgbadɔ la ƒe axa evelia, si nye dziehekpa dzi, 26 kple woƒe anyinɔ blaeneawo siwo wotsɔ klosalo wɔ. Anyinɔ eve le ʋuƒo ɖeka te, eye anyinɔ eve le ʋuƒo siwo kplɔe ɖo la hã dometɔ ɖe sia ɖe te. 27 Eyome ekpa ʋuƒo ade na avɔgbadɔa megbe, si le ɣetoɖoƒekpa dzi.+ 28 Ekpa ʋuƒo eve wonye avɔgbadɔ la ƒe dzogoedzitiwo, le eƒe megbekpa eveawo dzi. 29 Wonye ʋuƒo eve ƒokpli tso gɔme va se ɖe tame le gavi gbãtɔa gbɔ. Aleae wòwɔe na dzogoedziti eveawo. 30 Ale wole ʋuƒo enyi, eye woƒe klosalo ƒe anyinɔwo le wuiade; anyinɔ eve le ʋuƒo ɖeka te, eye anyinɔ eve le ʋuƒo ɖe sia ɖe te. 31 Etsɔ akasiati kpa xɔblati atɔ̃ na ʋuƒo siwo le avɔgbadɔ la ƒe axa ɖeka,+ 32 eye wòkpa xɔblati atɔ̃ na ʋuƒo siwo le avɔgbadɔ la ƒe axa evelia, kple xɔblati atɔ̃ na ʋuƒo siwo le avɔgbadɔ la ƒe megbekpa dzi le ɣetoɖoƒe gome. 33 Eyome ekpa xɔblati domedometɔ, be wòato ʋuƒoawo titina tso eƒe go si dzi va se ɖe go kemɛ dzi. 34 Efa sika ɖe ʋuƒoawo ŋu eye wòtsɔ sika wɔ woƒe gaviwo be woalé xɔblatiawo, eye wòfa sika ɖe xɔblatiawo ŋu.+ 35 Azɔ etsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ xɔmetsovɔ+ la. Elɔ̃ kerubiwo+ ɖe avɔa me aɖaŋutɔe.+ 36 Etsɔ akasiati kpa sɔti ene siwo ŋu woatsii ɖo, eye wòfa sika ɖe sɔtiawo ŋu; etsɔ sika wɔ wo ŋuti nulénuawo, eye wòtsɔ klosalo wɔ anyinɔ ene ɖe wo te. 37 Eye wòtsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ agbadɔ la ƒe mɔnuvɔ,+ 38 eye wòwɔ sɔti atɔ̃ kple wo ŋuti nulénuawo. Efa sika ɖe wo tame kple woƒe nulégaviwo ŋuti, eye wòtsɔ akɔbli wɔ sɔtiawo ƒe anyinɔ atɔ̃awo.\n^ Ðewohĩ Bezalel ye wowɔnɛ.


Ezekiel 8 | Biblia Le Internet Dzi | Xexe Yeye Gɔmeɖeɖe\nWokplɔ Ezekiel yi Yerusalem le ŋutega me (1-4)\nWokpɔ nu makɔmakɔwo le gbedoxɔa me (5-18)\nNyɔnuwo le avi fam na Tamuz (14)\nŊutsuwo le ta dem agu na ɣe (16)\n8 Le ƒe adelia ƒe ɣleti adelia ƒe ŋkeke atɔ̃lia dzi, esime mebɔbɔ nɔ aƒenye me, eye Yuda-metsitsiwo bɔbɔ nɔ ŋkunyeme la, Aƒetɔ Dziɖulagã Yehowa ƒe asi va dzinye le afi ma. 2 Meɖo ŋku anyi, eye mekpɔ nane si le abe dzo ene; eƒe afi si dze abe ali ene la ƒe anyime nye dzo, eye tso eƒe afi si dze abe ali ene+ yi dzi la le keklẽm abe sika kple klosalo si wotsaka ƒe keklẽ ene.+ 3 Eye wòdo nane si le abe asi ene ɖa helé nye taɖa, eye gbɔgbɔ aɖe kɔm ɖe anyigba kple dziƒo domee le Mawu ƒe ŋutega me yi Yerusalem le agbo emetɔ+ si dze ŋgɔ dziehe la nu, afi si ŋuʋaʋã ƒe legba si nana Mawu ʋãa ŋu la le.+ 4 Eye kpɔ ɖa, Israel ƒe Mawu la ƒe ŋutikɔkɔe le afi ma,+ abe nɔnɔme si mekpɔ le bali la me ene.+ 5 Eye wògblɔ nam be: “Amegbetɔvi, meɖe kuku fɔ kɔ dzi nàkpɔ dziehe gome.” Ale mefɔ kɔ dzi kpɔ dziehe gome, eye kpɔ ɖa, ŋuʋaʋã ƒe legba sia le vɔsamlekpui la ƒe agbo nu le dziehe gome. 6 Eye wògblɔ nam be: “Amegbetɔvi, èle ŋunyɔnu dziŋɔ siwo wɔm Israel ƒe aƒe la le le afi sia,+ nu siwo na meɖe ɖokuinye ɖe aga ʋĩi tso nye kɔkɔeƒea gbɔ la, kpɔmaa?+ Ke ègale nu siwo nyɔ ŋu sãa wu la kpɔ ge.” 7 Eye wòkplɔm yi xɔxɔnu la ƒe mɔnu, esi meɖo ŋku anyi la, mekpɔ do aɖe le glia me. 8 Eye wògblɔ nam be: “Amegbetɔvi, meɖe kuku, ŋɔ glia.” Eya ta meŋɔ glia, eye mekpɔ ʋɔtru aɖe. 9 Eye wògblɔ nam be: “Ge ɖe eme, ne nàkpɔ ŋunyɔnu vɔ̃ɖi siwo wɔm wole le afi sia la ɖa.” 10 Ale mege ɖe eme, eye kpɔ ɖa, mekpɔ nu gbagbe siwo tana kple lã nyɔŋuwo+ katã kpakple Israel ƒe aƒe la ƒe legba nyɔŋuwo*+ katã ƒe nɔnɔmetatawo; wota wo ɖe glia ŋu godoo va kpe. 11 Eye Israel ƒe aƒe la ƒe ametsitsiwo dometɔ blaadre, siwo dome Safan+ vi Yaazaniya le la, tɔ ɖe wo ŋgɔ. Wo dometɔ ɖe sia ɖe lé eƒe dzudzɔdosonu ɖe asi, eye dzudzɔ ʋeʋĩ de dzi kɔtɔɔ.+ 12 Eye wògblɔ nam be: “Amegbetɔvi, èkpɔ nu si wɔm Israel ƒe aƒe la ƒe ametsitsiwo dometɔ ɖe sia ɖe le le viviti me, le eƒe xɔ emetɔ si me wòɖo eƒe legbawo ɖo la mea?* Elabena wole gbɔgblɔm be, ‘Yehowa mele mía kpɔm o. Yehowa gblẽ anyigba la ɖi.’”+ 13 Eye wògagblɔ nam be: “Ègale ŋunyɔnu siwo wɔm wole siwo dzi ŋɔ sãa wu la gɔ̃ hã kpɔ ge.” 14 Ale wòkplɔm va Yehowa ƒe aƒe la ƒe dziehegbo la nu, eye mekpɔ nyɔnuwo bɔbɔ nɔ afi ma le avi fam na mawu Tamuz. 15 Eye wògagblɔ nam be: “Amegbetɔvi, èkpɔea? Ègale ŋunyɔnu dziŋɔ siwo vɔ̃ɖi sãa wu esiawo la kpɔ ge.”+ 16 Ale wòkplɔm va Yehowa ƒe aƒe la ƒe xɔxɔnu emetɔ la me.+ Ŋutsu siwo ade blaeve vɔ atɔ̃ la le afi ma, le Yehowa ƒe gbedoxɔ la ƒe mɔnu le akpata la kple vɔsamlekpui la dome, wotrɔ megbe de Yehowa ƒe gbedoxɔ la, eye wotrɔ mo ɖo ɖe ɣedzeƒe gome hele ta dem agu na ɣe ɖo ɖe ɣedzeƒe gome.+ 17 Eye wògagblɔ nam be: “Amegbetɔvi, èkpɔea? Nu tsɛ wònye be Yuda ƒe aƒe la wɔ ŋunyɔnu siawo hetsɔ ŋutasesẽ yɔ anyigba la dzi fũu+ hele dziku dom nam ɖe edzia? Azɔ wotsɔ atilɔ* hã le dodom ɖe nye ŋɔti nu. 18 Eya ta mawɔ nu le dziku me. Nye ŋku makpɔ nublanui o, eye nye dɔme hã matrɔ ɖe wo ŋu o.+ Woado ɣli sesĩe ɖe to me nam, ke nyemasee na wo o.”+\n^ Alo, “xɔ emetɔ siwo me eƒe nu kpakpɛ veviwo le la?”\n^ Edze ƒãa be enye atilɔ si wozãna le trɔ̃subɔsubɔ me.


Mide Bubu Ame Tsitsi Siwo Le Mia Dome Ŋu | Nusɔsrɔ̃\n“Bu amegãɖeɖi la.”—3 MOSE 19:32.\nAleke Yehowa bua nuteƒewɔla tsitsiwoe?\nAgba kae le vi tsitsiwo dzi le wo dzilawo gome?\nAleke hamewo ate ŋu ade bubu ame tsitsi siwo le wo dome ŋu?\n1. Nɔnɔme wɔnublanui ka mee amegbetɔwo le?\nYEHOWA meɖoe be amegbetɔwo natsi, agbɔdzɔ ahakpe fu o. Ke boŋ eƒe tameɖoɖoe nye be ŋutsuwo kple nyɔnuwo siaa nanɔ lãmesẽ nyui me le Paradiso me. Gake fifia ‘nuwɔwɔ blibo la katã le ŋeŋem, eye wòle veve sem.’ (Rom. 8:22) Aleke nèsusu be Mawu ase le eɖokui me ne ekpɔ ale si nu vɔ̃ me tsonuwo le nu gblẽm le amegbetɔwo ŋui? Nublanuitɔe la, amewo gblẽa ame tsitsi geɖe ɖi le ɣeyiɣi si me wohiã kpekpeɖeŋu le wu.—Ps. 39:6; 2 Tim. 3:3.\n2. Nu ka ta Kristotɔwo kpɔa dzidzɔ ɖe ame tsitsiwo ŋu etɔxɛe?\n2 Yehowa ƒe amewo ya kpɔa dzidzɔ ɖe ame tsitsi siwo le woƒe hameawo me ŋu. Woƒe nunya ɖea vi na mí eye woɖoa xɔse ƒe kpɔɖeŋu ɖi na mí. Le mía dometɔ geɖe gome la, nɔvi tsitsi malɔ̃nugbɔ siawo dometɔ aɖewo nye míaƒe ƒometɔwo. Gake ne womenye míaƒe ƒometɔwo o gɔ̃ hã la, mí katã míate ŋu alé be na wo nyuie. (Gal. 6:10; 1 Pet. 1:22) Ale si Mawu bua ame tsitsiwo me dzodzro aɖe vi na mí katã. Eye míadzro agba si le ame tsitsi siawo ƒe ƒometɔwo kple hamea dzi le beléle na wo me hã me.\n3, 4. (a) Nu vevi kae Psalmo 71 lia ŋlɔla bia Yehowa? (b) Nu kae hamea me tɔ tsitsiwo ate ŋu ado gbe ɖa abia Mawu?\n3 Hakpalaa ƒo koko na Mawu le Psalmo 71:9 be: “Mègagbem le amegãkuɣi o, eye ne nye ŋusẽ nu yi la, mègagblẽm ɖi o!” Edze abe psalmo sia nye Psalmo 70 lia, si ƒe kpukpui gbãtɔ ɖee fia be enye “David tɔ,” la dzi yiyi ene. Eya ta anɔ eme be David ye bia nu si le Psalmo 71:9 la. Esubɔ Mawu tso ɖevime va se ɖe eƒe tsitsime, eye Yehowa zãe wòwɔ nu gãgãwo. (1 Sam. 17:33-37, 50; 1 Fia. 2:1-3, 10) Ke hã David kpɔe be ehiã be yeabia Yehowa be wòayi edzi ave ye nu.—Mixlẽ Psalmo 71:17, 18.\n4 Egbea ame geɖe le abe David ene. Woyi edzi le Mawu kafum ale si woate ŋui, togbɔ be wotsi xɔ ƒe geɖe eye wole “ŋkeke vɔ̃wo” me hã. (Nyagb. 12:1-7) Wo dometɔ geɖe magate ŋu awɔ nu siwo katã wowɔna tsã o; ele alea le subɔsubɔdɔa hã gome. Gake woawo hã ate ŋu aƒo koko na Yehowa be wòayi edzi ayra yewo ahalé be na yewo. Nuteƒewɔla tsitsi siawo ate ŋu aka ɖe edzi be Mawu ase yewoƒe gbedodoɖawo. Elabena woƒe dzimaɖitsitsiwo sɔ kple esiwo gbɔgbɔ ʋã David wòɖe gblɔ.\n5. Aleke Yehowa bua nuteƒewɔla tsitsiwoe?\n5 Ŋɔŋlɔawo na eme kɔ be Yehowa dea asixɔxɔ gã esubɔla wɔnuteƒe tsitsiwo ŋu eye wòdi be míade bubu wo ŋu. (Ps. 22:25-27; Lod. 16:31; 20:29) Mawu gblɔ le 3 Mose 19:32 be: “Amegã ta ɣi ŋku me nànɔ tsitre ɖo, eye bu amegã ɖeɖi la, eye nàvɔ̃ wò Mawu la. Nyee nye Yehowa!” Ɛ̃, bubudede ame tsitsiwo ŋu nye nudidi vevi le blema esime woŋlɔ nya siawo, eye wògale nenema egbea hã. Ke wo dzi kpɔkpɔ ya ɖe? Ame kawo ƒe agbanɔamedzie wònye?\nƑOMETƆWO ƑE AGBANƆAMEDZI\n6. Kpɔɖeŋu kae Yesu ɖo ɖi le dzilaa dzi kpɔkpɔ me?\n6 Mawu ƒe Nya la gblɔ na mí be: “Bu fofowò kple dawò.” (2 Mose 20:12; Ef. 6:2) Yesu te gbe ɖe sedede sia ƒe nu vevi nyenye dzi esi wòbu fɔ Farisitɔwo kple agbalẽfiala siwo gbe wo dzilawo dzi kpɔkpɔ. (Marko 7:5, 10-13) Yesu ŋutɔ ɖo kpɔɖeŋu nyui ɖi. Le kpɔɖeŋu me, esi wòɖo kudo nu le fuwɔametia ŋu la, etsɔ dadaa, si anya zu ahosi ɣemaɣi la, dzi kpɔkpɔ de nusrɔ̃la si wòlɔ̃na si nye Yohanes si.—Yoh. 19:26, 27.\n7. (a) Mɔfiame kae apostolo Paulo na ku ɖe dzilawo dzi kpɔkpɔ ŋu? (b) Nu ka ŋue Paulo nɔ nu ƒom tsoe hafi gblɔ nya mawo?\n7 Gbɔgbɔ ʋã apostolo Paulo wòŋlɔ ɖi be, ele be xɔsetɔwo nakpɔ woƒe aƒemetɔwo dzi. (Mixlẽ 1 Timoteo 5:4, 8, 16.) Paulo gblɔ nya sia esime wònɔ nu ƒom tso ame siwo dze be hamea nana gakpekpeɖeŋu wo ŋu. Ena eme kɔ be ame siwo koŋ akpɔ ahosi tsitsiwo dzie nye wo viwo kple mamayɔviwo kpakple ƒometɔ bubu siwo nye xɔsetɔwo. Esia awɔe be womanye agba na hamea madzemadzee o. Nenema kee egbea hã mɔ siwo dzi Kristotɔ ɖea “ɖokuitsɔtsɔ na Mawu” fiana le dometɔ ɖekae nye be wòakpɔ eƒe ƒometɔwo ƒe nuhiahiãwo gbɔ na wo.\n8. Nu ka tae nunya le eme be Biblia megblɔ ale si tututu viwo akpɔ wo dzila tsitsiwo dzi o?\n8 Kpuie ko la, agba le vi tsitsi siwo nye Kristotɔwo dzi be woakpɔ wo dzilawo ƒe ŋutilãmenuhiahiãwo gbɔ na wo. Togbɔ be ƒometɔ siwo nye xɔsetɔwo ŋue Paulo nɔ nu ƒom tsoe hã la, mele be míagblẽ mía dzila siwo mele Kristo hamea me o la ɖi o. Esi wònye ƒome ɖe sia ɖe kple eƒe nɔnɔmee ta la, ale si tututu viwo akpɔ wo dzilawo dzi la le vovovo. Ame tsitsiwo ƒe nuhiahiãwo, nɔnɔme kple lãmesẽ le vovovo. Vi geɖe le wo dometɔ aɖewo si; gake vi ɖeka koe le bubuwo ya si. Le dukɔ aɖewo me la, dziɖuɖua doa alɔ ame tsitsiwo, gake mele alea le bubuwo me o. Eye dzila tsitsiawo ŋutɔ hã ƒe didiwo mele ɖeka o. Eya ta manyo be míaƒo nu atsi tre ɖe ale si ame aɖe le dzilaa tsitsiwo dzi kpɔm ale si wòate ŋui la ŋu o, eye manye lɔlɔ̃ ɖeɖe fia hã o. Yehowa ate ŋu ayra ɖe woƒe nyametsotso ɖe sia ɖe si wɔ ɖeka kple Ŋɔŋlɔawo la dzi ahana wòadze edzi, abe ale si ko wòwɔe na eƒe amewo tso Mose ƒe ŋkekea me ke ene.—4 Mose 11:23.\n9-11. (a) Nɔnɔme sesẽ kawoe ate ŋu adze ŋgɔ nɔvi aɖewo? (Kpɔ nɔnɔmetata si le nyati sia ƒe gɔmedzedze.) (b) Nu ka tae mele be vi tsitsiwo natsɔ dzitsitsi aɖe asi le ɣeyiɣiawo katã ƒe subɔsubɔdɔa ŋu o? Gblɔ eƒe kpɔɖeŋu.\n9 Ne viwo le didiƒe tso wo dzilawo gbɔ la, ate ŋu asesẽ be woana kpekpeɖeŋu si dzilawo hiã la wo. Ne edzɔ be dzilaa ƒe lãme gblẽ kpata, ɖewohĩ edze anyi eye eƒe ƒu aɖe ŋe, alo afɔku bubu aɖe dzɔ ɖe edzi la, ahiã be woayi aɖakpɔ Papa kple Dada ɖa kaba. Esia megbe la, dzilawo ahiã kpekpeɖeŋu ɣeyiɣi kpui aɖe loo, alo ɣeyiɣi didi. *\n10 Nyametsotso sesẽwo ate ŋu adze ŋgɔ ɣeyiɣiawo katã ƒe subɔla siwo le subɔsubɔm le teƒe siwo didi tso wo de. Ame siwo le subɔsubɔm le Betel, dutanyanyuigblɔlawo kple dzikpɔla mɔzɔlawo katã dea asixɔxɔ woƒe dɔdeasia ŋu hebunɛ be enye Yehowa ƒe yayra. Ke hã ne wo dzilawo dze dɔ la, ɖewohĩ nu gbãtɔ si ava susu me na woe nye, ‘Ehiã be míaɖe asi le dɔdeasia ŋu ayi aƒe aɖakpɔ mía dzilawo dzi.’ Gake anyo be woado gbe ɖa tso nɔnɔmea ŋu ahakpɔe ɖa be ema tututue wo dzilawo hiã alo di ŋutɔŋutɔ mahã. Mele be ame aɖeke natsɔ dzitsitsi aɖe asi le subɔsubɔmɔnukpɔkpɔwo ŋu o, eye mehiãna kokoko o. Ðe wòanye be ɣeyiɣi kpui aɖe ƒe lãmesẽkuxi, si gbɔ nɔvi siwo le hame si me dzilaawo le me alɔ̃ faa be yewoakpɔ yea?—Lod. 21:5.\n11 Bu nɔviŋutsu eve siwo nye dadaviwo, siwo le subɔsubɔm le dukɔ didi aɖe me ƒe kpɔɖeŋua ŋu kpɔ. Ðeka nye dutanyanyuigblɔla le Anyiehe Amerika, eye evelia le dɔ wɔm le míaƒe dɔwɔƒe gã le Brooklyn, New York. Nɔviŋutsu siawo dzila tsitsiwo hiã kpekpeɖeŋu. Eya ta wo ame evea kpakple wo srɔ̃wo yi ɖakpɔ wo dzilawo ɖa le keke Japan ke be yewoakpɔ mɔ nyuitɔ si nu yewoakpe ɖe wo ŋu le. Ɣeyiɣi aɖe megbe la, ame si le Anyiehe Amerika la kple srɔ̃a nɔ susu wɔm be yewoaɖe asi le dutanyanyuigbɔgblɔdɔa ŋu atrɔ ayi aƒe. Ɣemaɣi tututu la, hamemetsitsiwo ƒe ha ƒe ɖoɖowo gbɔ kpɔla si le wo dzilawo ƒe hamea me la ƒo ka na wo. Hamemetsitsiwo dzro nɔnɔmea me eye wodi be atsu kple asia nayi woƒe dutanyanyuigbɔgblɔdɔa dzi ɣeyiɣi didi si woate ŋui. Hamemetsitsiawo kpɔ ŋudzedze ɖe subɔsubɔdɔ si wɔm nɔviŋutsua kple srɔ̃a le ŋu eye woɖoe kplikpaa be yewoana kpekpeɖeŋu ɖe sia ɖe si hiã le wo dzilawo dzi kpɔkpɔ me. Ƒome siawo me tɔwo katã kpɔ dzidzɔ ɖe kpekpeɖeŋu si wona wo lɔlɔ̃tɔe la ŋu ale gbegbe.\n12. Ne Kristotɔwo ƒe ƒomewo le ɖoɖo wɔm ɖe dzila tsitsiwo dzi kpɔkpɔ ŋu la, nu ka ŋue wòle be woatsi dzi ɖo?\n12 Ðoɖo ka kee Kristotɔwo ƒe ƒomewo ɖawɔ hena wo dzila tsitsiwo dzi kpɔkpɔ o, ele be woakpɔ egbɔ be nyametsotso ɖe sia ɖe si woawɔ la nana woaƒo nu nyui tso Mawu ƒe ŋkɔa ŋu. Míadi gbeɖe be míaɖi subɔsubɔhakplɔla siwo nɔ anyi le Yesu ƒe ŋkekea me o. (Mat. 15:3-6) Míedi be míaƒe nyametsotsowo nakɔ Mawu kple hamea siaa ŋu.—2 Kor. 6:3.\nHAMEA ƑE AGBANƆAMEDZI\n13, 14. Aleke Ŋɔŋlɔawo ɖee fia be ele be hamewo nana kpekpeɖeŋu ame tsitsi siwo le wo dome?\n13 Menye mí katãe ate ŋu akpe ɖe ɣeyiɣiawo katã ƒe subɔlawo ŋu abe ale si nɔvi siwo ŋu míeƒo nu tsoe wɔe ene o. Ke hã, nɔnɔme aɖe si do mo ɖa le ƒe alafa gbãtɔ me na wòdze ƒãa be hamewo tsɔa ɖe le nɔviŋutsu kple nɔvinyɔnu tsitsi siwo ɖoa kpɔɖeŋu nyui la ƒe nuhiahiãwo gbɔ kpɔkpɔ me vevie. Biblia gblɔ le Yerusalem hamea ŋu be, “naneke mehiã wo dometɔ aɖeke o.” Esia mefia be nuwo de wo katã dzi o. Edze ƒãa be wo dometɔ aɖewo da ahe, gake “[womaa nuwo] na ame sia ame, le eƒe hiahiã nu.” (Dɔw. 4:34, 35) Emegbe la, kuxi aɖe do mo ɖa le hame ma me. Woka nya ta be wonɔ “ahosi [aɖewo] gblẽm ɖi le gbe sia gbe nuɖuɖu la mama me.” Eya ta apostoloawo na woɖo ŋutsu siwo dze be woawɔ ɖoɖo siwo sɔ atsɔ akpɔ egbɔ be wokpɔ ahosiwo ƒe nuhiahiãwo gbɔ nyuie ale si dze ameŋkumemakpɔmakpɔtɔe. (Dɔw. 6:1-5) Enye nyateƒe be ɖeko wowɔ ɖoɖo ɖe gbe sia gbe nuɖuɖu mama la ŋu be woatsɔ akpɔ ame siwo va zu Kristotɔwo le ƒe 33 M.Ŋ. ƒe Pentekoste dzi, siwo tsi Yerusalem hena ɣeyiɣi aɖe be woatu woƒe xɔse ɖo la, ƒe nuhiahiãwo gbɔ. Ke hã, ale si apostoloawo wɔ nui ɖee fia be hamewo ate ŋu ado alɔ nuteƒewɔla tsitsi siwo hiã kpekpeɖeŋu.\n14 Abe ale si míede dzesii ene la, Paulo na mɔfiame Timoteo ku ɖe nɔnɔme siwo me wòasɔ le be hamea nana ŋutilãmekpekpeɖeŋu ahosi Kristotɔ aɖe la ŋu. (1 Tim. 5:3-16) Nenema kee gbɔgbɔ ʋã Yakobo wògblɔ be wobia tso Kristotɔwo si be woakpe ɖe tsyɔ̃eviwo, ahosiwo kple ame bubu siwo ɖo xaxa alo hiã me la ŋu. (Yak. 1:27; 2:15-17) Apostolo Yohanes hã bia be: “Ame sia ame si si xexe sia me nunɔamesiwo le, eye wòkpɔ nɔvia le hiã me, gake wògbe nublanuikpɔkpɔ nɛ la, mɔ ka nue Mawu ƒe lɔlɔ̃ nɔa eme le?” (1 Yoh. 3:17) Ne agba le Kristotɔ ɖekaɖekawo dzi be woakpe ɖe ame siwo hiã tu ŋu la, ɖe manɔ alea le hamea gome geɖe wu oa?\nNe nɔvi tsitsi aɖe dze afɔku la, kpekpeɖeŋu kae hamea ate ŋu ana? (Kpɔ memama 15, 16)\n15. Nu kawoe ate ŋu akpɔ ŋusẽ ɖe kpekpeɖeŋu si míana ame tsitsiwo dzi?\n15 Le dukɔ aɖewo me la, dziɖuɖua wɔ ɖoɖo ɖe dzudzɔxɔledɔmega, ame tsitsiwo dzikpɔƒewo kple kpekpeɖeŋu bubuwo ŋu na dumevi tsitsiwo. (Rom. 13:6) Gake ɖoɖo siawo mele dukɔ aɖewo me o. Eya ta ŋutilãmekpekpeɖeŋu si ƒometɔwo kple hamea ana nɔvi tsitsiwo la nɔa te ɖe nɔnɔmeawo dzi. Ne vi tsitsi xɔsetɔwo le didiƒe tso wo dzilawo gbɔ la, esia ate ŋu akpɔ ŋusẽ ɖe kpekpeɖeŋu si woate ŋu ana dzi. Anyo be vi tsitsiawo nanɔ dze ɖom kple wo dzilawo ƒe hamemetsitsiwo edziedzi be akpa kple evea nase ƒomea ƒe nɔnɔmewo gɔme nyuie. Le kpɔɖeŋu me, hamemetsitsiwo ate ŋu akpe ɖe dzila tsitsiawo ŋu woanya dziɖuɖua ƒe ɖoɖo siwo ŋu dɔ woate ŋu awɔ le wo gbɔ. Hamemetsitsiawo ate ŋu ade dzesi nanewo siwo wòle be ɖeviawo nanya, abe lɛta siwo dzilawo xɔ gake womeʋu wo o alo atike siwo womeno o ene. Dzeɖoɖo edziedzi alea be woanya ale si nɔnɔmeawo le ate ŋu ana woakpɔ kuxi aɖewo gbɔ kaba hafi ɖewohĩ woava do gã ɖe edzi. Ne ame aɖewo li siwo te ɖe dzilawo ŋu, siwo anɔ kpekpeɖeŋu alo aɖaŋuɖoɖo nam vi siwo le didiƒe la, esia ate ŋu aɖe woƒe dzimaɖitsitsi dzi akpɔtɔ.\n16. Aleke Kristotɔ aɖewo le kpekpem ɖe hamea me tɔ tsitsiwo ŋui?\n16 Lɔlɔ̃ si le Kristotɔwo si na nɔvi tsitsi siawo ʋãa wo dometɔ aɖewo wozãa woƒe ɣeyiɣi kple ŋusẽ tsɔ kpena ɖe wo ŋu ale si woate ŋui. Wotsɔa ɖe le eme na hamea me tɔ tsitsiwo etɔxɛe. Nɔvi aɖewo siwo tsɔ wo ɖokuiwo na faa la maa agbaa kple nɔvi bubuwo henɔa wo nɔewo ɖɔlim le ame tsitsiawo dzi kpɔkpɔ me. Togbɔ be ɖewohĩ woawo ŋutɔ womate ŋu awɔ ɣeyiɣiawo katã ƒe subɔsubɔdɔa o hã la, enyea dzidzɔ na wo be woakpe ɖe nɔvi tsitsi siawo ƒe viwo ŋu woayi woƒe dɔdeasia dzi ɣeyiɣi didi si woate ŋui. Gbɔgbɔ nyui ka gbegbee nye esi nɔvi siawo le ɖeɖem fia! Ke hã, dɔmenyonuwɔna siawo meɖe agba si le viwo dzi be woakpɔ wo dzilawo dzi ale si woate ŋui la le wo dzi o.\nMIDE BUBU AME TSITSIWO ŊU EYE MIADE DZI ƑO NA WO\n17, 18. Akpa kae nɔnɔme si le ame si wɔna le ame tsitsiwo dzi kpɔkpɔ me?\n17 Ame tsitsiwo kple ame siwo le wo dzi kpɔm siaa ate ŋu ana tenɔnɔ ɖe kuxi siwo wodoa goe nu nanɔ bɔbɔe na wo, ne nɔnɔme nyui le wo si. Ɣeaɖewoɣi la, tsitsi nana dzi ɖena le ame ƒo alo ame léa blanui gɔ̃ hã. Eya ta ahiã be nàdze agbagba ɖe sia ɖe ade bubu nɔvi tsitsiwo ŋu ahade dzi ƒo na wo. Àte ŋu awɔ esia ne èɖoa dze tuameɖowo kpli wo. Ele be míanɔ nɔvi siwo subɔ nuteƒewɔwɔtɔe ƒe geɖe la kafum. Yehowa meŋlɔ nu siwo katã wowɔ le esubɔsubɔ me la be o, eye wo nɔvi Kristotɔwo hã meŋlɔ wo be o.—Mixlẽ Maleaxi 3:16; Hebritɔwo 6:10.\n18 Gakpe ɖe eŋu la, gbe sia gbe gbanɔamedziwo tsɔtsɔ ate ŋu anɔ wodzoe wu ne ame tsitsiawo kple wo dzikpɔlawo siaa doa nukokoe na wo nɔewo. (Nyagb. 3:1, 4) Ame tsitsi geɖe medina be yewoanɔ nu geɖe fũu biam tso amewo si o. Wonya be ale si yewowɔa nui ate ŋu akpɔ ŋusẽ ɖe beléle si amewo ana yewo kple zi ale si woava di yewo kpɔ la dzi. Eya ta etea ŋu dzɔna zi geɖe be nɔvi aɖe nagblɔ be, “Ðe meyi be made dzi ƒo na nɔvi tsitsi la, gake afi ma yiyi de dzi ƒo na nye ŋutɔ hã.”—Lod. 15:13; 17:22.\n19. Nu kae ate ŋu alé mí katã ɖe te le xaxawo me?\n19 Míele mɔ kpɔm vevie na ɣeyiɣi si fukpekpe kple blibomademade me tsonuwo nu ayi keŋkeŋ. Gake hafi ɣemaɣi naɖo la, ele be Mawu subɔlawo katã nana woƒe susu nanɔ agbe mavɔ mɔkpɔkpɔa ŋu. Míenyae be Mawu ƒe ŋugbedodowo dzi xɔxɔ se ye nye seke si léa mí ɖe te le xaxawo me. Le esia ta “míenaa ta o; ke boŋ ne ame si míenye le gotagome le gbegblẽm hã la, kakaɖedzi li be, wole ame si míenye le ememe ya wɔm yeyee tso ŋkeke yi ŋkeke.” (2 Kor. 4:16-18; Heb. 6:18, 19) Gake tsɔ kpe ɖe Mawu ƒe ŋugbedodowo dzi xɔxɔ se vevie ŋu la, nu ka hãe ate ŋu akpe ɖe ŋuwò le dzila tsitsiwo dzi kpɔkpɔ me? Míadzro esia ŋuti ɖaŋuɖoɖo nyui aɖewo me le nyati si kplɔe ɖo me.\n^ mm. 9 Dzila tsitsiwo dzi kpɔkpɔ ŋuti ɖaŋuɖoɖo aɖewo le nyati si kplɔe ɖo me na dzilawo kple wo viwo.


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\n“Ŋutsuviawo liaa aku hetoa mɔ aɖe nu be yewoahe wò susu ava yewo dzii.”—Carla, Ireland.\n“Nyɔnuviawo ƒoa ka le telefon dzi zi geɖe. Wodina be yewoable nuwò nàlɔ̃ ɖe edzi na yewo.”—Jason, United States.\n“Enɔ asi kam nye abɔ ŋu, nɔ didim be yealé nye asi.”—Yukiko, Japan.\n“Nyɔnuviwo nɔa ahiãdinyawo gblɔm do ɖe gbɔnye.”—Alexander, Ireland.\n“Ŋutsuvi ɖeka nɔa nu ƒom tso ŋunye ɣesiaɣi le suku bɔsua me. Menye ɖe wòdi be yeado kplim o. Fu ko ɖem wònɔ nam.”—Rosilyn, United States.\nAHIÃŊKU tsɔtsɔ kpɔ amee, gbe ŋɔnɔe tsɔtsɔ “akafu” ame be wòanyɔ gbɔdɔdɔ ƒe dzodzro ɖe eme, yakanyawo gbɔgblɔ atsɔ afee, asililiameŋu le dutoƒo—zi geɖe la, ne wowɔa nusiawo ɖe ame ŋu edziedzi, evɔ medzea amea ŋu o la, woyɔnɛ be gbɔdɔdɔ tsɔtsɔ ɖe fu na ame. Togbɔ be esesẽ be woabu akɔnta le eŋu le xexeame katã hã la, numekukuwo ɖee fia be edzɔna ɖe sukuvi geɖe dzi le United States.\nNuka koŋue nye gbɔdɔdɔ tsɔtsɔ ɖe fu na ame? Agbalẽ si nye Coping With Sexual Harassment and Gender Bias, si Ðk. Victoria Shaw ŋlɔ ɖe eme be enye “gbɔdɔdɔ nuwɔnawo tsɔtsɔ ɖe fu na amee . . . Ate ŋu anye asikaka ame ŋu (abe asilili amea ŋu be wòanyɔ gbɔdɔdɔ ƒe dzodzro ɖe eme), nuƒoƒo (abe amea ƒe dzedzeme kafukafu madzemadzee), alo woawɔe numaƒomaƒoe.” Ɣeaɖewoɣi la, fuɖenamea te ŋu nyea gbegblẽnyawo zazã atsɔ adi ahiã amee.\nÐewohĩ hatiwòwo gbɔe fuɖename siwo nèdoa goe le suku la ƒe akpa gãtɔ tsona. Gake ɣeaɖewoɣi la, ame tsitsiwo, abe nufialawo ene ye wɔa nusiawo. Agbalẽ si nye Redbook me nyati aɖe gblɔ be nufiala ʋɛ siwo wobua fɔe le gbɔdɔdɔ nuwɔna gbegblẽwo ta la nye “ame gbogbo siwo wɔnɛ la dometɔ ʋɛ aɖewo ko.”\nWowɔ nu gbegblẽ mawo ƒomevi ɖe nyɔnuwo—kple ɣeaɖewoɣi ŋutsuwo ŋu—le Biblia ƒe ɣeyiɣiwo me ke gɔ̃ hã. (Mose I, 39:7; Rut 2:8, 9, 15) Eye Biblia gblɔ nya ɖefuname sia ɖi be: “Le ŋkeke mamlɛawo me la ɣeyiɣi vɔ̃wo lava. Elabena amewo lanye ɖokuilɔ̃lawo, galɔ̃lawo, adegbe ƒuƒlu ƒolawo, dadalawo, busunyagblɔlawo, . . . amesiwo melɔ̃a ame ƒe nya o, amesiwo gbea avuléle, ameŋuzɔlawo, amesiwo mete ŋu ɖua wo ɖokui dzi o, ame wɔadãwo.” (Timoteo II, 3:1-3) Eyata ele bɔbɔe, eye ate ŋu adzɔ gɔ̃ hã be woatsɔ gbɔdɔdɔ aɖe fu na wò ŋutɔ hã.\nMawu ƒe Nukpɔsusu\nMíalɔ̃ ɖe edzi be menye sɔhɛwo katãe gbɔdɔdɔ ƒe nuwɔna manyomanyowo ɖea fu na o. Ame aɖewo abui modzakaɖenui—alo vividodoɖeameŋu dzro ko gɔ̃ hã. Numekuku ɖefuname aɖe si wowɔ le United States ɖee fia be le amesiwo wotsɔ gbɔdɔdɔ ɖe fu nae dome la, wo dometɔ 75 le alafa me lɔ̃ ɖe edzi be yewo ŋutɔ hã yewotsɔ gbɔdɔdɔ ɖe fu na ame bubuwo. Ame tsitsi aɖewo ate ŋu adzi kuxia ɖe edzi ne wowɔ nu wòfia be womebua gbɔdɔdɔ tsɔtsɔ ɖe fu na ame be enye ŋkubiãnya o, ke be ɖeviwo ƒe fefenuwɔna ko wònye. Gake alekee Mawu bunɛ?\nMawu ƒe Nya, Biblia, ƒo nu tsi tre ɖe gbɔdɔdɔ tsɔtsɔ ɖe fu na ame ƒomevi ɖesiaɖe ŋu eme kɔ ƒã. Egblɔ na mí be ‘míagaba ame aɖeke’ to gbɔdɔdɔ ƒe nuwɔna si medze o wɔwɔ ɖe eŋu me o. (Tesalonikatɔwo I, 4:3-8) Le nyateƒe me la, wode se na sɔhɛwo koŋ be woawɔ nu ɖe ‘ɖetugbiwo ŋu abe nɔvinyɔnuwo ene.’ (Timoteo I, 5:1, 2) Gakpe ɖe eŋu la, Biblia ƒo nu tsi tre ɖe “atsaƒoƒo siwo medze o” ŋu. (Efesotɔwo 5:3, 4) Eyata gome le asiwò be nàdo dziku, nu naɖe fu na wò, wò susu natɔtɔ, alo nàse le ɖokuiwò me be woɖi gbɔ ye gɔ̃ hã ne wotsɔ gbɔdɔdɔ ɖe fu na wò!\nNya Kae Magblɔ?\nEkema aleke nàwɔ nui ne ame aɖe tsɔ gbɔdɔdɔ ɖe fu na wò? Ɣeaɖewoɣi la, nuwɔwɔ ɖewoɖewoe ate ŋu ana fuɖenamelaa nagawɔe ɖe dzi. Biblia gblɔ na mí be esime Yosef ƒe aƒetɔ srɔ̃ nɔ ahiã dimee la, menye ɖeko wòŋe aɖaba ƒu edzi o. Ke boŋ egbe agbegbegblẽnɔnɔ ŋuti nuwɔna siwo katã wòdo ɖe egbɔ la kaŋ. (Mose I, 39:8, 9, 12) Egbea, nuwɔwɔ kaŋ eme nakɔ gakpɔtɔ nye mɔ nyuitɔ kekeake si dzi woato ate gbɔdɔdɔ ƒe fuɖenamelawo ɖa le ameɖokui ŋu.\nNyateƒee, ɖewohĩ manye amesi le fua ɖem na wò ƒe susu be yeawɔ nu wòate ɖe dziwò o. Ate ŋu adzɔ be nusi nàbu be enye fuɖename la nye amea ƒe agbagbadzedze be yeahe wò susu ava eɖokui dzi, si me ŋuɖɔɖo mele o. Eyata mègasusui be ele be yeawɔ nu anyratɔe be yeatsɔ atsi nuwɔna si medze ŋuwò o la nui o. Nya siawo ƒomevi gbɔgblɔ abe, ‘Nyemedi be manɔ nya mawo ƒomevi sem o’ alo ‘Taflatse, meganɔ asi kam ŋunye o’ ate ŋu ana wò nukpɔsusu nadze. Nya kawoe nèɖazã o, megagblɔe ɖewoɖewoe o. Na wò o nanye o! Andrea, si nye ɖetugbi gblɔe ale: “Ne womese wò nuƒoƒo na wo bubutɔe me o la, ele be nagblɔe na wo tẽ. Zi geɖe eva hiãna be nàgblɔe kaŋ.” Gbɔgblɔ be ‘Dzudzɔ nu ma wɔwɔ!’ ate ŋu ana nuwɔnaa natɔ te.\nNe nɔnɔmea le gbegblẽm ɖe edzi la, mègadze agbagba be yeakpɔ nyaa gbɔ le ye ɖokui si o. Te kpɔ nàƒo nu tso eŋu na dziwòlawo alo ame tsitsi bibi bubuwo. Woate ŋu aɖo aɖaŋu nyui siwo nàtsɔ akpɔ nɔnɔmea gbɔe. Ne eglo la, woakpɔe be ehiã be yewoana suku dzikpɔlawo nanya nu tso eŋu. Togbɔ be ema wɔwɔ ana màvo le ɖokuiwò me o hã la, ate ŋu akpɔ tawò be woagawɔ bubuwo ɖe ŋuwò o.\nMɔxexe Ðe Fuɖenamewo Nu\nNe míagblɔe la, enyo wu be màgana woawɔe ɖe ŋuwò kura o. Nukae ate ŋu akpe ɖe ŋuwò le go sia me? Andrea ɖo aɖaŋu be: “Mègawɔ nu wòadze gbeɖe be ame aɖe ƒe nu nyo ŋuwò o. Amewo ase nu tso eŋu, eye woanɔ fu ɖem na wò.” Wò nudodowo ate ŋu awɔ akpa vevi aɖe. Mara si nye ɖetugbi gblɔ be: “Nyemedoa awu abe nyagã ene o, gake metsria awu siwo ana nye ŋutilã nanɔ dzedzem dodo.” Ne ègbea gbɔdɔdɔ ƒe nuwɔnawo wɔwɔ gake nèdoa awu siwo hea susu yia gbɔdɔdɔ dzi la, amewo mase wò nuwɔnawo gɔme o. Biblia kafui be ‘woawɔ leke le ŋukpekpe’ me.—Timoteo I, 2:9.\nXɔlɔ̃ siwo nèzɔna kplii hã kpɔa ŋusẽ ɖe alesi wowɔa nu ɖe ŋuwòe dzi. (Lododowo 13:20) Rosilyn gblɔ be: “Ne nyɔnuvi siwo le ƒuƒoƒoa me dometɔ aɖewo dina be yewoahe ŋutsuviwo ƒe susu la, ŋutsuviawo atsɔe be edzea nyɔnuvi siwo katã le ƒuƒoƒoa me ŋu nenema.” Carla hã gblɔ nya ma ke be: “Ne èdea ha kple amesiwo lɔ̃na wogblɔa nya mawo ƒomevi na wo alo wòvivia wo nu ne ŋutsuviwo te ɖe wo ŋu la, ekema woaɖe fu na wò hã.”\nBiblia ƒo nu tso ɖetugbi si ŋkɔe nye Dina si dea ha kple nyɔnuvi siwo tso Kana ŋu—afisi wonya be nyɔnuwo nɔa agbe gbegblẽ le. Esia na wodɔ egbɔ sesẽe. (Mose I, 34:1, 2) Biblia gblɔe wòsɔ be: “Mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene.” (Efesotɔwo 5:15) Ẽ, ne ‘èkpɔ nyuie’ le alesi nèwɔa lekee, alesi nèƒoa nui, kple le amesi nèdea hae me la, ate ŋu awɔ geɖe atsɔ akpɔ tawò be woagaɖe fu na wò o.\nGake le Kristotɔ sɔhɛwo gome la, mɔ nyuitɔ kekeake siwo dzi nàto be woagaɖe fu na wò o dometɔ ɖekae nye be nàna amewo nanya nu tso wò subɔsubɔ dzixɔsewo ŋu ko. Timon, si nye sɔhɛ Yehowa Ðasefo gblɔ be: “Ðeviawo nya be Ðasefoe menye, eyata etsi fuɖenamewo katã kloe nu.” Andrea gblɔ be: “Egbɔgblɔ na wo be Ðasefo yenye wɔa dɔ vevi aɖe. Woade dzesii be èto vovo tso yewo gbɔ le mɔ geɖe nu, eye be nèzɔna ɖe agbenyuinɔnɔ ŋuti gɔmeɖosewo dzi pɛpɛpɛ.”—Mateo 5:15, 16.\nNe Woɖe Fu na Wò\nAleke ke nàdze agbagbae hã la, màte ŋu asi le amesiwo wɔa nu madzemadze ɖigbɔwo ɖe ame ŋu la nu keŋkeŋ o. Gake ne woɖe fu na wò la, mehiã be nàtsɔ fɔbuameɖokui anɔ fu wɔm ɖokuiwò o—zi alesi nenya wɔ nu abe Kristotɔ ene ko. (Petro I, 3:16, 17) Ne nɔnɔmea ɖe fu na wò seselelãmewo la, ƒo nu kple dziwòlawo alo na ame tsitsi siwo le Kristo-hamea me nanya be woakpe ɖe ŋuwò. Rosilyn lɔ̃ ɖe edzi be esesẽna be nàkpɔ dzidzɔ ne wole fu ɖem na wò. Egblɔ be: “Hadede kple ame aɖe si nàte ŋu aƒo nu kplii kpena ɖe ame ŋu.” Ðo ŋku edzi hã be “Yehowa tsɔ ɖe amesiwo katã yɔnɛ la gbɔ.”—Psalmo 145:18, 19.\nTsitretsitsi ɖe fuɖename ŋu mele bɔbɔe o, gake eɖea vi. Le kpɔɖeŋu me, bu Sunem ɖetugbi si ŋu woƒo nu tsoe le Biblia me ŋu kpɔ. Togbɔ be womeɖe fu nɛ ŋutɔŋutɔ abe alesi wòdzɔna egbea ene o hã la, Salomo, si nye Yuda Fia kesinɔtɔ ŋusẽtɔ la do ahiãdinya siwo medze eŋu o ɖe egbɔ. Esi ŋutsu bubu ƒe nu lé dzi nɛ ta la, egbe eƒe ahiãdinya mawo. Eyata ete ŋu gblɔ le eɖokui ŋu dadatɔe be, “gli menye.”—Hawo ƒe Ha 8:10.\nWò hã ɖe agbenyuinɔnɔ me ŋusẽ kple tameɖoɖo kplikpaa ma ƒomevi fia. Nɔ abe “gli” ene ne wotsɔ gbɔdɔdɔ le fu ɖem na wò. Gblɔ wò Kristotɔwo ƒe tenɔnɔ ŋu nya na amesiwo katã te ɖe ŋuwò eme nakɔ. Ne èwɔe alea la, àkpɔtɔ anye ‘mokaka manɔŋutɔ kple ame dzadzɛ’ eye kakaɖedzi anɔ asiwò be yewɔ nusi dze Mawu ŋu.—Filipitɔwo 2:15. *\n^ mm. 27 Àte ŋu akpɔ aɖaŋuɖoɖo bubuwo ku ɖe gbɔdɔdɔ tsɔtsɔ ɖe fu na ame ŋu le Nyɔ! ƒe tata siwo nye June 8, 1996; Eŋlisigbe me tɔ siwo nye August 22, 1995; kple May 22, 1991, me.\nNana be amesiame nanya nu tso wò Kristotɔwo ƒe dzixɔsewo ŋu ate ŋu anye ametakpɔkpɔ\nNe mèdea ha kple ameha gbegblẽwo o la, ate ŋu axe mɔ ɖe fuɖename nu\nƉoe Ɖe Amewo Ɖoe Ɖe Amewo Aleke Mawɔ Anɔ Te ɖe Gbɔdɔdɔ Tsɔtsɔ Ðe Fu Na Ame Nu?\ng00 9/8 axa 16-18


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Myanmar Niuean Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nKRISTOTƆ siwo le Yudea nɔ tsitretsiɖeŋu sesẽ aɖe me tom, eye ele na wo be woagana amesiwo dome wole ƒe ŋutilãmenudidi vivivo ƒe nukpɔsusu nakpɔ ŋusẽ ɖe wo dzi o. Apostolo Paulo yɔ nya siwo Yehowa gblɔ na Israel-viwo teti hafi woge ɖe Ŋugbedodonyigba dzi, tsɔ de dzi ƒo na wo. Paulo ŋlɔ be: “Nyemele asi ɖe ge le mia ŋu o, eye nyemele mia gblẽ ge ɖi akpɔ o.” (Hebritɔwo 13:5; Mose V, 31:6) Ðikeke mele eme o be ŋugbedodo sia do ŋusẽ ƒe alafa gbãtɔ me Hebri Kristotɔwo.\nEle be ŋugbedodo ma nado ŋusẽ míawo hã míanɔ te ɖe dzimaɖitsitsi siwo ‘ɣeyiɣi sesẽ siwo me nɔnɔ mele bɔbɔe o’ hena vɛ la nu. (Timoteo II, 3:1) Ne míeka ɖe Yehowa dzi heɖo ŋu ɖe eŋu la, alé mí ɖe te le nɔnɔme sesẽtɔwo kekeake kura gɔ̃ hã me. Be míakpɔ alesi Yehowa ate ŋu awɔ ɖe eƒe ŋugbedodo dzii la, mina míatsɔe be dɔwɔɖui ge le ame si le vo me.\nNe Nɔnɔmeawo Trɔ Kpata\nAmesiwo mekpɔ dɔ le wɔwɔm o ƒe xexlẽme le dzidzim ɖe edzi le xexeame godoo. Polandtɔwo ƒe magazine aɖe gblɔ be dɔmakpɔwɔe ye nye nusiwo gbɔ “gakuxi sesẽtɔ siwo amewo doa goe tsona la dometɔ ɖeka.” Mele dukɔ deŋgɔwo hã kpam o. Le kpɔɖeŋu me, le ƒe 2004 me la, amesiwo mekpɔ dɔ le wɔwɔm o le dukɔ siwo le Ganyawo me Ðekawɔwɔ Kple Ŋgɔyiyi ƒe Habɔbɔ me kura gɔ̃ hã ƒe xexlẽme “dzi ɖe edzi wu miliɔn 32, si sɔ gbɔ wu alesi wònɔ le Ganyawo ƒe Toyiyi Gãtɔ si do mo ɖa le ƒe 1930-awo me.” Poland dukɔa ƒe Akɔntabubu Dɔwɔƒegã gblɔ be vaseɖe December 2003 me la, ame miliɔn etɔ̃ mekpɔ dɔ awɔ o, si fia be “le ame alafa ɖeka dome la, amesiwo tsi awɔ dɔ hafi la dometɔ 18” mekpɔ dɔ awɔ o. Nyatakaka aɖe gblɔ be va ɖo ƒe 2002 me la, ameyibɔ siwo le South Africa (Afrique du Sud) dometɔ siwo mekpɔ dɔ le wɔwɔm o sɔ gbɔ ɖe edzi va ɖo 48 kloe le alafa me!\nDɔmakpɔwɔe kple asiɖeɖe le ame ŋu le dɔ me kpata doa ŋɔdzi na ame geɖe, Yehowa subɔlawo hã le eme. “Azãgbe kple nuɖiɖeame” dzɔna ɖe amesiame dzi. (Nyagblɔla 9:11) Ðewohĩ míawɔ ɖeka kple hakpala Dawid le eƒe nya siawo me be: “Nye dzimexaxawo do gã ɖe dzi.” (Psalmo 25:17) Ðe nàte ŋu anɔ te ɖe nɔnɔme madeamedzi siawo nua? Woate ŋu akpɔ ŋusẽ ɖe wò seselelãme, mawusɔbɔsubɔ, kple ŋutilã me lãmesẽ dzi. Ne dɔ ge le asiwò la, ɖe nane li nàte ŋu awɔ be nàgava nɔ abe tsã enea?\nSeselelãme Ðefunamewo Dzi Ðuɖu\nJanusz Wietrzyński si nye susuŋutinunyala gblɔ be: “Ŋutsuwoe dɔ ƒe gege le ame si ɖea fu na wu” elabena woawoe wokpɔa mɔ na be woakpɔ ƒomea dzi. Egblɔ be “ate ŋu ana ame ƒe nɔnɔme nanɔ tɔtrɔm kabakaba,” ate ŋu anye dzikudodo kabakaba alo sese le ame ɖokui me be ye hã ye tɔe ma. Ne woɖe asi le vifofo aɖe ŋu le dɔ me la, ate ŋu ase le eɖokui me be bubu megale ye ŋu o, eye ate ŋu adze “dzrewɔwɔ gɔme kple eƒe ƒomea.”\nAdam, si nye Kristotɔ si si vi eve le, gblɔ alesi wòse le eɖokui me esi dɔ ge le esi be: “Dɔme veam kabakaba; nusianu doa dziku nam. Le zã me kura gɔ̃ hã la, mekua drɔ̃e tso dɔwɔɖui kple alesi mawɔ akpɔ vinyewo kple srɔ̃nye dzi ŋu, elabena woɖe asi le eya hã ŋu le dɔme kpata.” Ryszard kple srɔ̃a Mariola, siwo si vi ɖeka le, do ga gbogbo aɖe le gadzraɖoƒe hafi dɔ ge le wo si. Nyɔnua gblɔ be: “Eɖe fu nam zi geɖe, nye dzitsinya gblɔna nam be medze be míado ga ma hafi o. Mebu eŋu zi geɖe be gbɔnyee vodada siawo katã tso.” Ne kuxi siawo ƒomevi dze ŋgɔ mí la, míate ŋu ado dziku bɔbɔe, atsi dzimaɖi, alo ase veve, eye míaƒe seselelãmewo ate ŋu ana míawɔ nu manyomanyo. Ekema, aleke míawɔ aɖu seselelãme manyomanyo siwo aɖe fu mí dzi?\nBiblia ɖo aɖaŋu nyui aɖe ku ɖe alesi míawɔ alé mɔkpɔkpɔ me ɖe asi ŋu. Apostolo Paulo ɖo aɖaŋu be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Ne míete ɖe Yehowa ŋu le gbedodoɖa me la, “Mawu ƒe ŋutifafa” ana míaƒe tamesusuwo nadze akɔ anyi le esi míexɔa edzi sena ta. Adam srɔ̃ Irena gblɔ be: “Míeƒo nu tso míaƒe nɔnɔmea kple alesi míawɔ anɔ agbe tsɛ wu ŋu na Yehowa le míaƒe gbedodoɖawo me. Togbɔ be srɔ̃nye nɔa dzimaɖi tsim kabakaba tsã hã la, eva tsɔe be míegbɔna ta kpɔ ge na kuxia gbeɖeka kokoko.”\nNe dɔ ge le asiwò kpata la, ekema mɔnukpɔkpɔ asu asiwò be nàwɔ ɖe Yesu Kristo ƒe nuxlɔ̃menya si le Todzimawunyaa me dzi be: “Migatsi dzimaɖi le miaƒe agbe ŋuti, nusi miaɖu kple nusi miano o, alo le miaƒe ame blibo la ŋuti, nusi miata o. . . . Midi mawufiaɖuƒe la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.” (Mateo 6:25, 33) Ryszard kple Mariola wɔ ɖe aɖaŋuɖoɖo sia dzi be woɖu woƒe seselelãmewo dzi. Mariola ɖo ŋku edzi be: “Srɔ̃nye fana akɔ nam ɣesiaɣi, eye wòkana ɖe edzi nam be Yehowa magblẽ mí ɖi akpɔ o.” Ŋutsua gblɔ kpee be: “Míeto gbedodoɖa atraɖii dzi te ɖe Mawu kple mía nɔewo ŋu kplikplikpli wu tsã, eye esia wɔwɔe na míekpɔ akɔfafa si míehiã.”\nMawu ƒe gbɔgbɔ hã akpe ɖe mía ŋu míado dzi. Gbɔgbɔa ate ŋu ana míatu ɖokuidziɖuɖu ɖo, eye ema ate ŋu akpe ɖe mía ŋu míaɖu mía ɖokui kple miaƒe seselelãmewo dzi. (Galatiatɔwo 5:22, 23) Manɔ bɔbɔe ya o, gake anya wɔ, elabena Yesu do ŋugbe be “Fofo, si le dziƒo la, [ana gbɔgbɔ] kɔkɔe amesiwo bianɛ la.”—Luka 11:13; Yohanes I, 5:14, 15.\nMègaŋe Aɖaba Ƒu Wò Mawusubɔsubɔ me Nuhiahiãwo Dzi O\nAsiɖeɖe le ame ŋu le dɔ me kpata ate ŋu aɖe dzi le Kristotɔ bibi kura gɔ̃ hã ƒo le gɔmedzedzea me, gake mele be míaŋe aɖaba aƒu míaƒe mawusɔbɔsubɔ me nuhiahiãwo dzi o. De ŋugble tso Mose, amesi ƒe agbenɔnɔ trɔ esi wòxɔ ƒe 40 ŋu kpɔ. Ðoƒe kɔkɔ si wònɔ ge le esi, eye wòva hiã be wòazu alẽkplɔla, evɔ dɔ ma nyɔa ŋu na Egiptetɔwo. (Mose I, 46:34) Eva hiã be Mose natrɔ ɖe nɔnɔme yeyeawo ŋu. Le ƒe 40 siwo kplɔe ɖo me la, eɖe mɔ Yehowa na hehee be wòdze na dɔdasi yeye siwo le eŋgɔ xɔxɔ. (Mose II, 2:11-22; Dɔwɔwɔwo 7:29, 30; Hebritɔwo 11:24-26) Togbɔ be Mose to nɔnɔme sesẽwo me hã la, eƒe susu nɔ mawusubɔsubɔ ŋu vevie, eye eɖe mɔ faa Yehowa na hehee. Migana míaɖe mɔ nɔnɔme madeamedziwo nawɔe be míaɖe asi le míaƒe mawusɔbɔsubɔ me dzidzenuwo ŋu gbeɖe o!\nTogbɔ be evena ŋutɔ ne dɔ ge le ame si kpata hã la, ɣeyiɣi nyui aɖee nye ema be míana ɖekawɔwɔ si le mía kple Yehowa Mawu kpakple eƒe amewo dome nasẽ ɖe edzi. Nenemae Adam si ŋu nya míegblɔ va yi bui. Egblɔ be: “Togbɔ be dɔ ge le mía kple srɔ̃nye siaa si hã la, meva susu me na mí kpɔ be míadzudzɔ Kristotɔwo ƒe kpekpewo dede alo míaɖe gbeadzisubɔsubɔdɔa wɔwɔ dzi akpɔtɔ gbeɖe o. Nukpɔsusu mae kpe ɖe mía ŋu be míetsi dzimaɖi ɖe etsɔme ŋu o.” Ryszard hã gblɔ nya siawo tɔgbe be: “Ne menye kpekpeawo dede kple subɔsubɔdɔa ye oa, anye ne míete ŋu nɔ te ɖe nɔnɔmea nu o; anye ne nuxaxa wu mí xoxo. Dzeɖoɖo kple amewo tso mawusubɔsubɔnyawo ŋu de dzi ƒo na mí, elabena ena míebua tame le ame bubuwo ƒe nuhiahiã ŋu tsɔ wu be míanɔ mía ŋutɔwo tɔ ŋu bum.”—Filipitɔwo 2:4.\nẼ, le esi teƒe be nàtsi dzimaɖi le dɔwɔɖuia ŋu la, dze agbagba nàzã ɣeyiɣi si susɔa ɖe mawusubɔsubɔdɔwo, abe ɖokuisinusɔsrɔ̃, gomekpɔkpɔ le hamea ƒe dɔwɔnawo me, alo subɔsubɔdɔa dzidzi ɖe edzi ene ŋu. Le esi teƒe be nànɔ anyi naneke mawɔmawɔe la, gba “go ɖaasi le Aƒetɔ ƒe dɔwɔwɔ me” boŋ—esia wɔwɔ ahe dzidzɔ vɛ na mia kple dzianukwaretɔ siwo axɔ Fiaɖuƒegbedasia.—Korintotɔwo I, 15:58.\nWò Ƒomea ƒe Ŋutilã me Nuhiahiãwo Gbɔ Kpɔkpɔ\nKe hã, veviedodo le mawusɔbɔsubɔ me mana nàɖi ƒo le ŋutilã me o. Ele be gɔmeɖose sia nanɔ susu me na mí: “Ke ne ame aɖe melé be na ye ŋutɔ tɔwo o, eye vevietɔ na ye ŋutɔ ƒe aƒemetɔwo o la, egbe xɔse la, eye wòvɔ̃ɖi wu dzimaxɔsetɔ.” (Timoteo I, 5:8) Adam ʋu eme be: “Togbɔ be nɔvi siwo le hamea me na ŋutilã me kpekpeɖeŋu mí enumake hã la, enye mí Kristotɔwo ƒe agbanɔamedzi be míadi dɔ awɔ.” Míate ŋu aɖo ŋu ɖe Yehowa kple eƒe amewo ŋu be woakpe ɖe mía ŋu, gake nu ɖeka si mele be míaŋlɔ be gbeɖe o ye nye be ele be míadze agbagba adi dɔ.\nAdze agbagba aleke? Adam ɖe eme be: “Mègade asi ata me anɔ mɔ kpɔm be Mawu neva wɔ nukunu na ye o. Ne èle dɔ dim la, megakpe ŋu na wò be nàɖee agblɔ be Yehowa Ðasefoe yenye o. Edoa dzidzɔ na dɔtɔwo be woanya.” Ryszard ɖo aɖaŋu sia be: “Gblɔe na amesiame si nènya la be yele dɔ dim, nɔ dɔdiƒewo dem edziedzi, nɔ nyadzɔdzɔgbalẽ siwo me woɖea gbeƒã be wole ame dim na dɔ aɖe la xlẽm; ate ŋu anye: ‘Míele nyɔnu dim wòakpɔ dɔnɔ dzi’; ‘míele aƒeme subɔvi dim,’ kple nya siawo tɔgbe. Wò ya nɔ edim ko! Mèganɔ nu me tiam fũ akpa o, ne ehiã be nàwɔ dɔ tsɛ aɖe alo ne mesɔ kple esi ƒomevi dim nèle o kura gɔ̃ hã.”\nẼ, “Yehowa ye nye [wò] kpeɖeŋutɔ.” Mele ‘asi ɖe ge le ŋuwò o, eye mele gblẽ wò ge hã ɖi akpɔ o.’ (Hebritɔwo 13:5, 6) Mele be nàtsi dzimaɖi fũ akpa o. Hakpala Dawid ŋlɔ be: “Tsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe.” (Psalmo 37:5) ‘Míaƒe mɔwo gbegblẽ ɖe Yehowa si me’ fia be míaɖo ŋu ɖe eŋu eye míawɔ nu wòawɔ ɖeka kple eƒe mɔwo, ne nɔnɔmeawo made mía dzi o kura gɔ̃ hã.\nAdam kple Irena dze agbagba di woƒe nuhiahiãwo to fesre kple atrakpuiwo kɔklɔ na amewo me, eye wosrɔ̃ alesi woazã ga nyuie ne wole nu ƒlem. Woyia dɔwɔƒe siwo dia dɔ na ame hã edziedzi. Irena gblɔ be: “Kpekpeɖeŋu vana na mí le ɣeyiɣi si dzi tututu míehiãe.” Srɔ̃a gblɔ kpee be: “Nuteƒekpɔkpɔwo ɖee fia be nya siwo míetsɔ ɖo Yehowa ŋku me le gbedodoɖa me mewɔ ɖeka kple Mawu ƒe lɔlɔ̃nu ɣesiaɣi o. Esia fia mí be míaɖo ŋu ɖe eƒe nunya ŋu, ke menye ɖe mía ŋutɔwo míaƒe nugɔmesese ŋu o. Enyo wu be woalala kpoo akpɔ Mawu sinu be wòakpɔ nyawo gbɔ.”—Yakobo 1:4.\nRyszard kple Mariola wɔ dɔ sia dɔ si wokpɔ ɣeaɖeɣi, gake le ɣeyiɣi ma ke me la, woƒo wo ɖokui ɖe ɖaseɖiɖidɔa wɔwɔ me le anyigbamama siwo me hiahiã lolo wu le me. Ryszard gblɔ be: “Míekpɔ dɔ vovovowo le ɣeyiɣi siwo tututu me naneke meganɔ mía si míaɖu o me. Míegbe dɔ siwo ado kplamatse míaƒe teokrasigbanɔamedziwo togbɔ be woahe ga geɖe vɛ gake la wɔwɔ. Míetiae be míalala akpɔ Yehowa sinu boŋ.” Woxɔe se be Yehowae kpe ɖe yewo ŋu yewote ŋu kpɔ xɔ aɖe si mexɔ asi fũ o haya, eye Ryszard va kpɔ dɔ mlɔeba.\nNe dɔ ge le ame si la, evena ŋutɔ, gake nukatae màbui be enye mɔnukpɔkpɔ be nàtsɔ akpɔe ɖa be ɖe Yehowa agblẽ ye ɖi hã oa? Yehowae léa be na wò. (Petro I, 5:6, 7) Edo ŋugbe to nyagblɔɖila Yesaya dzi be: “Ŋɔ megadzi wò o, elabena nyee nye wò Mawu, mali ke wò, makpe ɖe ŋuwò.” (Yesaya 41:10) Mègaɖe mɔ be nudzɔdzɔ kpata aɖeke, abe dɔ ƒe gege le ame si ene, nana vɔvɔ̃ naɖo wò o. Wɔ nusianu si nàte ŋui, eye nàgblẽ susɔea ɖe Yehowa si me. Nɔ “anyi kpoo” nàkpɔ Yehowa sinu. (Konyifahawo 3:26) Yayra geɖewoe nàkpɔ.—Yeremya 17:7.\nZã ɣeyiyia ɖe mawusubɔsubɔdɔwo ŋu\nNya ga zazã nyuie, eye ne èle dɔ dim la, mèganɔ nu me tiam fũ akpa o\nƉoe Ɖe Amewo Ɖoe Ɖe Amewo Yehowa Magblẽ Wò Ði Akpɔ Gbeɖe O\nw05 10/15 axa 8-11


“Ƒle Nyateƒe, Eye Mègatsɔe Dzra Gbeɖe O”—Lododowo 23:23 | Nusɔsrɔ̃\n“Ƒle nyateƒe, eye mègatsɔe dzra gbeɖe o, nenema kee nye nunya, amehehe kple gɔmesese hã.”—LOD. 23:23.\nHADZIDZI: 94, 96\nAleke míawɔ aƒle nyateƒe tso Yehowa gbɔ?\nNu atɔ̃ kawoe wòate ŋu ahiã be míatsɔ asa vɔe be míasrɔ̃ Biblia me nyateƒea?\nAleke gbegbee wòle be nyateƒea nanɔ vevie na mí?\n1, 2. (a) Nu kae nye míaƒe nunɔamesi vevitɔ kekeake? (b) Biblia me nyateƒe kawo ŋue míedea asixɔxɔe, eye nu ka tae? (Kpɔ foto siwo le nyati sia ƒe gɔmedzedze.)\nNU KAE nye wò nunɔamesi vevitɔ? Ðe nàlɔ̃ atsɔ nu bubu si ƒe asixɔxɔ mede enu o la aɖɔliia? Nya mawo ŋu ɖoɖo le bɔbɔe na Yehowa subɔla ɖeadzɔgbewo. Nu si le vevie na mí wu nu bubu ɖe sia ɖe ye nye ƒomedodo si le mía kple Yehowa dome, eye míatsɔ nu bubu aɖeke aɖɔlii o. Míedea asixɔxɔ Biblia me nyateƒea hã ŋu, elabena ena míete ŋu va le ƒomedodo nyui me kple mía Fofo si le dziƒo la.—Kol. 1:9, 10.\n2 Wò ya bu nu siwo katã míaƒe Nufiala Gãtɔ la fiana mí to eƒe Nya, Biblia, dzi ŋu kpɔ! Efia ale si gbegbe eƒe ŋkɔa le vevie la mí eye wòna míenya eƒe nɔnɔme nyoameŋuawo. Ena míenya nu tso eƒe nunana wɔnuku si nye tafe, si wòxe ɖe mía ta lɔlɔ̃tɔe to Via, Yesu dzi la hã ŋu. Gakpe ɖe eŋu la, Yehowa na míenya nu tso Mesia Fiaɖuƒea ŋu, ena dziƒoyiyi ƒe mɔkpɔkpɔ amesiaminawo, eye wòna agbenɔnɔ le Paradisonyigba dzi ƒe mɔkpɔkpɔ ‘alẽ bubuawo’ hã. (Yoh. 10:16) Efiaa ale si míanɔ agbee mí. Míedea asixɔxɔ nyateƒe siawo ŋu, elabena wokpena ɖe mía ŋu be mía kple mía Wɔla la dome nɔa kplikplikpli. Azɔ hã, wonana taɖodzinu nɔa míaƒe agbe ŋu.\n3. Nu kae nyateƒe la ƒeƒle mefia o?\n3 Yehowa nye Mawu dɔmenyotɔ. Metea nu nyui nyateƒea dilawo o. Yehowa tsɔ Via si gbɔ melɔ̃a nu le o la gɔ̃ hã ƒe agbe na ɖe mía ta faa. Mawu madi tso mía si gbeɖe be míana ga ɖe nyateƒea ta o. Gbe ɖeka, esi ŋutsu aɖe si ŋkɔe nye Simon di be yeana ga apostolo Petro ale be wòana ŋusẽ ye be yeate ŋu anɔ gbɔgbɔ kɔkɔea nam amewo la, Petro ka mo nɛ gblɔ be: “Wò kple wò klosalo la siaa miatsrɔ̃, elabena èbu xaa be yeate ŋu aƒle Mawu ƒe nunana faa la kple ga.” (Dɔw. 8:18-20) Ekema, nu kae nya si tso gbɔgbɔ me, si nye, “ƒle nyateƒe,” la fia?\nNU KAE WÒFIA BE AME ‘NAƑLE’ NYATEƑE?\n4. Nu kae míasrɔ̃ tso nyateƒe la ŋu le nyati sia me?\n4 Xlẽ Lododowo 23:23. Nyateƒe si le Mawu ƒe Nya la me mesua mía si agbagbamadzemadzee o. Ele be míalɔ̃ faa atsɔ nu sia nu si hiã la asa vɔ be wòasu mía si. Abe ale si Lododowo ƒe agbalẽa gblɔe ene la, ne míenya “ƒle nyateƒe,” alo nyateƒea su mía si ko la, ele be míakpɔ nyuie be ‘míagatsɔe adzra’ alo ana wòado le mía si gbeɖe o. Gake nu kae wòfia be ‘woaƒle’ nyateƒe, eye nu kae wòahiã be míatsɔ asa vɔ ɖe eta? Nya siawo ƒe ŋuɖoɖowo akpe ɖe mía ŋu míade asixɔxɔ geɖe wu nyateƒe la ŋu, eye woana míaɖoe kplikpaa wu tsã be wòagado le mía si me o. Míava se nu si tae nyateƒe si tso Yehowa gbɔ la xɔ asi wu nu bubu ɖe sia ɖe la hã gɔme.\n5, 6. (a) Aleke míate ŋu aƒle nyateƒe gake menye kple ga o? Wɔ eƒe kpɔɖeŋu. (b) Aleke nyateƒe la ɖea vi na mí?\n5 Ne nane ate ŋu asu ame si femaxee gɔ̃ hã la, ate ŋu abia be wòatsɔ nanewo asa vɔ hafi wòasu esi. Hebrigbe me nya si gɔme woɖe le Lododowo 23:23 be “ƒle” la ate ŋu afia be nane “nasu” ame si. Nya evea siaa fia be ame nadze agbagba be nu xɔasi aɖe nasu esi alo wòatsɔ nane asa vɔ ɖe eta. Míate ŋu awɔ aɖaŋuɖoɖo si nye be míaƒle nyateƒe la ƒe kpɔɖeŋu ale: Tsɔe be wole akɔɖu mam femaxee le asi me. Ðe akɔɖuawo ava nɔ míaƒe kplɔ dzi nukutɔea? Ao. Ele be míayi asia me aɖaxɔe. Eya ta, togbɔ be míaxe fe ɖe akɔɖuawo ta o hã la, ele be míadze agbagba alo míadi ɣeyiɣi aɖaxɔe. Le mɔ ma ke nu la, mehiã be míaƒle nyateƒe kple ga o. Ke hã, ele be míadze agbagba hafi wòasu mía si.\n6 Xlẽ Yesaya 55:1-3. Yehowa ƒe nya si wògblɔ to Yesaya dzi la gana míese nu si wòfia be woaƒle nyateƒe gɔme. Le ŋɔŋlɔ sia me la, Yehowa tsɔ eƒe nyawo sɔ kple tsi, notsi kple wain. Ale si ko tsi fafɛ si me kɔ nyuie la nana ame ƒe dzi dzea eme la, nyateƒe si le Mawu ƒe nya la me hã faa akɔ na ame. Azɔ hã, ale si ko notsi doa ŋusẽ mí eye wònana ɖeviwo tsina nyuie la, nenema kee Biblia me nyateƒea hã doa ŋusẽ mí eye wònana mía kple Yehowa dome nɔna kplikplikpli. Gakpe ɖe eŋu la, Yehowa ƒe nyawo le abe wain ene. Le mɔ ka nu? Biblia gblɔ be wain doa dzidzɔ na amegbetɔ ƒe dzi. (Ps. 104:15) Eya ta, esi Yehowa gblɔ na eƒe amewo be ‘woava dze wain’ la, ɖe wòle kakaɖedzi nam mí be ne míewɔ ɖe yeƒe nyawo dzi la, míakpɔ dzidzɔ. (Ps. 19:8) Yehowa to kpɔɖeŋu sia dzi kpe ɖe mía ŋu be míakpɔ ale si gbegbe wòaɖe vi na míi ne míesrɔ̃ nyateƒea henɔ agbe ɖe enu. Míate ŋu atsɔ agbagba siwo míedzena ɖe nyateƒea ta la asɔ kple fexexe ɖe eta. Azɔ, na míakpɔ nu vovovo atɔ̃ siwo míate ŋu atsɔ asa vɔ hafi aƒle nyateƒe la ɖa.\nNU KAWOE NÈTSƆ SA VƆ HAFI ƑLE NYATEƑE LA?\n7, 8. (a) Nu ka tae nyateƒe ƒeƒle bia ɣeyiɣi? (b) Nu ka gbegbee sukuvi aɖe lɔ̃ faa be yeatsɔ asa vɔ ɖe nyateƒe la ta, eye nu kae do tso eme?\n7 Ɣeyiɣi. Ele be ame sia ame natsɔ ɣeyiɣi asa vɔ hafi ate ŋu anya nyateƒea. Ebia ɣeyiɣi be ame nase Fiaɖuƒegbedeasia, axlẽ Biblia kple Biblia-srɔ̃gbalẽwo, awɔ ɖokuisi Biblia nusɔsrɔ̃, adzra ɖo ɖe kpekpeawo ŋu eye wòade kpekpeawo. Nu siawo wɔwɔ bia be míatsɔ nanewo ‘asa vɔ,’ si fia be míazã ɣeyiɣi siwo míazã ɖe nu siwo mele vevie tututu o ŋu hafi la ɖe wo ŋu. (Xlẽ Efesotɔwo 5:15, 16 kple etenuŋɔŋlɔ.) Ɣeyiɣi agbɔsɔsɔme kae hiã be Biblia me nufiafiawo ŋuti sidzedze vavãtɔ nasu mía si? Ale si nɔnɔmeawo le na mí ye aɖee afia. Seɖoƒe meli na nu siwo gbegbe míate ŋu asrɔ̃ tso Yehowa ƒe nunya, eƒe mɔwo kple eƒe dɔwɔwɔwo ŋu o. (Rom. 11:33) Le Gbetakpɔxɔ ƒe tata gbãtɔ me la, wotsɔ nyateƒe la sɔ kple “seƒoƒo sue aɖe” eye wogblɔ be: “Mègana nyateƒea ƒe seƒoƒo ɖeka pɛ nadze ŋuwò o. Ne ɖeka koe hiã la, anye ne bubu geɖewo manɔ anyi o. Ƒo geɖe nu ƒu, di bubuwo kpee.” Eya ta, míate ŋu abia mía ɖokuiwo be, ‘Nu nenie menya tso Yehowa ŋu?’ Ne míele agbe tegbee gɔ̃ hã la, nu geɖe aganɔ anyi míasrɔ̃ tso Yehowa ŋu. Egbea, nu si le vevie ye nye be míawɔ míaƒe ɣeyiɣia ŋu dɔ le nunya me ale be míate ŋu aƒle nyateƒea le ale si míaƒe nɔnɔmeawo aɖe mɔe nu. Bu ame aɖe si nɔ nyateƒea dim vevie la ƒe kpɔɖeŋu ŋu kpɔ.\n8 Ðetugbui Japantɔ aɖe si ŋkɔe nye Mariko * ʋu yi New York City, le Amerika, be yeaɖade suku. Ɣemaɣi la, enɔ subɔsubɔha aɖe si woɖo anyi le Japan le ƒe 1950-awo ƒe nuwuwu lɔƒo la me. Gbe ɖeka, nɔvinyɔnu mɔɖela aɖe do go Mariko le tso aƒe me yi aƒe me dɔa me. Esi wòdze Biblia me nyateƒea sɔsrɔ̃ gɔme la, ekpɔ dzidzɔ ale gbegbe, eye wòbia tso mɔɖelaa si be wòava nɔ Biblia srɔ̃m kpli ye zi eve le kwasiɖaa me. Vovo menɔa Mariko ŋu kura o le eƒe sukudede kple ɣeyiɣi aɖe ƒe dɔ si wòwɔna ta, ke hã, edze hame ƒe kpekpewo dede gɔme enumake. Edzudzɔ gomekpɔkpɔ le hadomewɔna aɖewo hã me ale be wòate ŋu aƒle ɣeyiɣi atsɔ asrɔ̃ nyateƒea. Esi wòtsɔ nuwo sa vɔe alea ta la, ewɔ ŋgɔyiyi kabakaba. Kaka wòade ƒe ɖeka la, exɔ nyɔnyrɔ. Le ɣleti ade megbe, le ƒe 2006 me la, edze mɔɖeɖedɔa gɔme, eye ekpɔtɔ le mɔɖeɖedɔa wɔm.\n9, 10. (a) Aleke nyateƒea ƒeƒle nana míetrɔa ale si míebua ŋutilãmenuwoe? (b) Mɔnukpɔkpɔ kawo ŋue ɖetugbui aɖe ɖe asi le, eye aleke wòse le eɖokui me tso eŋu?\n9 Ŋutilãmenuwo. Hafi míate ŋu aƒle nyateƒea la, ɖewohĩ ahiã be míaɖe asi le dɔ aɖe si me ga geɖe le la ŋu. Esi Yesu kpe Petro kple Andrea siwo nye tɔƒodelawo be woava zu ‘ameɖelawo’ la, “wogblẽ woƒe ɖɔawo ɖi.” (Mat. 4:18-20) Le nyateƒe me la, ame siwo srɔ̃ nyateƒea egbea la dometɔ akpa gãtɔ mate ŋu aɖe asi le woƒe dɔwɔɖuiwo ŋu ko nenema o. Agba le wo dzi le Mawu ŋkume be woakpɔ woƒe ƒomewo dzi. (1 Tim. 5:8) Ke hã, zi geɖe la, ehiãna be ame siwo va srɔ̃ nyateƒea natrɔ ale si wobua ŋutilãmenuwoe eye woatsɔ nu siwo le vevie wu la aɖo nɔƒe gbãtɔ. Yesu na esia me kɔ nyuie esi wògblɔ be: “Midzudzɔ kesinɔnuwo nu ƒoƒo ƒu na mia ɖokuiwo ɖe anyigba dzi . . . Ke boŋ miƒo kesinɔnuwo nu ƒu na mia ɖokuiwo ɖe dziƒo.” (Mat. 6:19, 20) Bu ɖetugbui aɖe ƒe kpɔɖeŋu ŋu kpɔ.\n10 Maria lɔ̃ golf-bɔlƒoƒo hafi dze sukudede gɔme gɔ̃ hã. Esime wònɔ sekɛndrisuku la, egakpɔtɔ nɔ bɔl sia ƒoƒo dzi eye wòva bi ɖe eƒoƒo me ale gbegbe be wona yunivɛsitidede femaxee ƒe mɔnukpɔkpɔe. Golf-ƒoƒo va zu nu vevi aɖe nɛ le agbe me, eye eƒe taɖodzinue nye be yeatsɔ golf-ƒoƒo si me ga geɖe le la aɖo dɔe koŋ eye yeava zu golf-ƒola bibiwo dometɔ ɖeka. Maria va dze Biblia sɔsrɔ̃ gɔme, eye wòlɔ̃ nyateƒe siwo srɔ̃m wònɔ. Tɔtrɔ siwo nyateƒea kpe ɖe eŋu wòwɔ le eƒe agbe me la do dzidzɔ nɛ ŋutɔ. Egblɔ be: “Zi ale si metrɔ nye nɔnɔme kple agbenɔnɔ wòsɔ ɖe Biblia ƒe nufiafiawo nu la, zi nenemae mekpɔa dzidzɔe.” Maria va kpɔe be asesẽ ŋutɔ be yeati gbɔgbɔme kple ŋutilãme kesinɔnuwo siaa yome. (Mat. 6:24) Eya ta, elɔ̃ faa tsɔ golf-ƒoƒo si wòɖo be yeatsɔ awɔ yeƒe agbemedɔe kple mɔnukpɔkpɔ si asu esi be wòakpɔ ga geɖe ahaxɔ ŋkɔ la sa vɔ ɖe nyateƒea ta. Egbea, Maria le mɔɖeɖedɔa wɔm eye egblɔ be yele “dzidzɔ kpɔm ale gbegbe, eye taɖodzinu nyuitɔ kekeake” le yeƒe agbe ŋu.\n11. Ne míeƒle nyateƒe la, nu kae ate ŋu adzɔ ɖe ƒomedodo si le mía kple ame bubuwo dome dzi?\n11 Ƒomedodo si le mía kple ame bubuwo dome. Ne míetiae be míanɔ agbe ɖe Biblia me nyateƒea nu la, esia ate ŋu akpɔ ŋusẽ ɖe ƒomedodo si le mía kple mía xɔlɔ̃wo kpakple ƒometɔwo dome la dzi. Nu ka tae? Yesu na míese nu si tae la gɔme esi wòdo gbe ɖa na Mawu tso eyomedzelawo ŋu be: “Kɔ wo ŋu to nyateƒe la me; wò nya la nye nyateƒe.” (Yoh. 17:17; etenuŋɔŋlɔ) Nyagbe si nye “kɔ wo ŋu” agate ŋu afia “ɖe wo ɖe vovo.” Ne míexɔ nyateƒea la, efia be woɖe mí ɖe vovo tso xexea gbɔ, elabena míaƒe agbenɔnɔ va toa vovo na xexea tɔ. Amewo kpɔnɛ be míeto vovo, elabe dzidzenu siwo nu míenɔa agbe ɖo la to vovo. Biblia me nyateƒea nue míenɔa agbe ɖo. Togbɔ be míedzea agbagba be mía kple amewo dome nanɔ nyuie hã la, mía xɔlɔ̃ alo ƒometɔ aɖewo ate ŋu ate wo ɖokuiwo ɖa le mía ŋu, alo woatsi tsitre ɖe míaƒe dzixɔse yeyeawo ŋu. Esia mewɔa nuku na mí o. Yesu gblɔ be: “Ɛ̃, ame ƒe futɔwo anye eya ŋutɔ ƒemetɔwo.” (Mat. 10:36) Yesu na kakaɖedzi mí hã be nu ka kee míeɖatsɔ sa vɔe o, teƒeɖoɖo siwo míakpɔ la aƒo eta sãsãsã.—Xlẽ Marko 10:28-30.\n12. Nu kae ŋutsu aɖe si nɔ Yudasubɔsubɔ me la tsɔ sa vɔe be nyateƒea nasu ye si?\n12 Aaron nye Yudasubɔsubɔha me tɔ kple asitsala, eye wofiae tso ɖevime ke be mele be ame nayɔ Mawu ƒe ŋkɔ o. Ke hã, nyateƒea ƒe tsikɔ nɔ Aaron wum. Dzi dzɔe ŋutɔ esi Ðasefo aɖe fiae be ne etsɔ ablɔɖegbeɖiɖi aɖewo de xaxagbeɖiɖi ene siwo le tsitre ɖi na Mawu ƒe ŋkɔa me la, ate ŋu ayɔe be “Yehowa.” Ekpɔ dzidzɔ ale gbegbe be eyi woƒe ƒuƒoƒea ɖagblɔ nu nyui si ŋu wòke ɖo la ŋu nya na woƒe rabiwo. Ale si wowɔ nui la wɔ nuku na Aaron ŋutɔ. Le esi teƒe be woakpɔ dzidzɔ kplii be eva nya nyateƒea ku ɖe Mawu ƒe ŋkɔa ŋu la, woɖe ta ɖe eŋu eye wowɔ nu ɖe eŋu abe ame si menye woƒe ƒuƒoƒea me tɔ o ene. Eƒe ƒometɔwo hã megava wɔa nu ɖe eŋu nyuie o. Gake dzi meɖe le eƒo o, eyi edzi ƒle nyateƒea eye wòva zu Yehowa ƒe Ðasefo dzinɔameƒotɔ le eƒe agbemeŋkekewo katã me. Abe Aaron ene la, ele be míalɔ̃ ɖe edzi be ƒomedodo si le mía kple mía xɔlɔ̃wo kple ƒometɔwo dome la me ate ŋu agblẽ ne míesrɔ̃ nyateƒea.\n13, 14. Tɔtrɔ kawoe wòahiã be míawɔ le míaƒe nuŋububu kple agbenɔnɔ gome be míate ŋu aƒle nyateƒe la? Gblɔ eƒe kpɔɖeŋu.\n13 Nuŋububu kple agbenɔnɔ siwo medzea Mawu ŋu o. Hafi míate ŋu axɔ nyateƒea ahanɔ agbe ɖe Biblia ƒe nufiafiawo nu la, ele be míalɔ̃ faa awɔ tɔtrɔ siwo hiã le míaƒe nuŋububu kple agbenɔnɔ gome. Apostolo Petro ŋlɔ bena: “Abe vi ɖotowo ene la, migana nudzodzro siwo ɖu mia dzi tsã le numanyamanya me la nayi edzi anɔ miaƒe nɔnɔme trɔm o, ke boŋ . . . minɔ kɔkɔe le miaƒe agbenɔnɔ katã me.” (1 Pet. 1:14, 15) Le ame siwo nɔ anyi le blema Korinto si nye dugã si me gbɔdɔdɔ ƒe agbe gbegblẽ nɔnɔ xɔ aƒe ɖo me gome la, ehiã be woawɔ tɔtrɔ gãwo le woƒe agbenɔnɔ me hafi ate ŋu aƒle nyateƒea. (1 Kor. 6:9-11) Nenema kee egbea la, ame geɖe ɖe asi le agbenɔnɔ siwo medzea Mawu ŋu o la ŋu hafi te ŋu ƒle nyateƒea. Petro ɖo ŋku edzi na Kristotɔ siwo nɔ anyi le eƒe ŋkekea me la be: “Ɣeyiɣi si va yi la sɔ gbɔ be miewɔ dukɔwo ƒe lɔlɔ̃nu, esi mieƒo mia ɖokui ɖe ŋukpenanuwɔwɔ, dzodzro vɔ̃wo dzi maɖumaɖu, aha tsu nonowo, aglotutu siwo gbɔ eme, hoʋiʋli le ahanono me kple trɔ̃subɔsubɔ ŋunyɔtɔ me.”—1 Pet. 4:3.\n14 Ŋutsu aɖe kple nyɔnu aɖe siwo ƒe ŋkɔwoe nye Devynn kple Jasmine la nye ahanoxewo ƒe geɖe. Togbɔ be Devynn nye gakɔntabula bibi aɖe hã la, eƒe aha tsu nonoa wɔe be sẽe kple sẽe ko dɔ ge le esi. Amewo nya Jasmine hã nyuie be enye ame si wɔa adã kple ŋutasẽnu. Gbe ɖeka, esi Jasmine mu aha la, edo go Ðasefo dutanyanyuigblɔla eve aɖewo le mɔ dzi. Dutanyanyuigblɔlaawo wɔ ɖoɖo kplii be yewoasrɔ̃ Biblia kplii, gake esi woyi woƒe aƒe me le kwasiɖa si kplɔe ɖo me la, Devynn kple Jasmine siaa mu aha. Womesusu be dutanyanyuigblɔlaawo atsɔ ɖe le eme na yewo ale gbegbe be woava yewo ƒe me o. Gake esi wogayi wo gbɔ ɣebubuɣi la, nɔnɔmeawo trɔ. Tso woƒe nusɔsrɔ̃ gbãtɔ dzi la, Devynn kple Jasmine tsɔ dzo ɖe Biblia me nyateƒea sɔsrɔ̃ ŋu eye wote agbenɔnɔ ɖe nu si srɔ̃m wonɔ nu. Le ɣleti etɔ̃ pɛ ko me la, wotso nya me be yewoadzudzɔ aha sesẽ nono eye woɖe wo nɔewo le se nu. Woƒe kɔƒea me tɔ geɖe de dzesi tɔtrɔ siwo wowɔ, eye esia ʋã wo dometɔ geɖe wova srɔ̃ Biblia.\n15. Nu ka ŋue wòate ŋu asesẽ ŋutɔ be ame naɖe asi le ɖe nyateƒea ta, eye nu ka tae?\n15 Dekɔnu kple nuwɔna siwo medzea Mawu ŋu o. Asiɖeɖe le dekɔnu kple nuwɔna siwo medzea Mawu ŋu o ŋu nye nu siwo ate ŋu asesẽ ŋutɔ na ame si di be yeaƒle nyateƒea. Togbɔ be enɔa bɔbɔe na ame aɖewo be woase nu si tae nuwɔna mawo mesɔ ɖe Ŋɔŋlɔawo nu o la gɔme ahaɖe asi le wo ŋu hã la, etea ŋu sesẽna na ame bubuwo ya be woaɖe asi le wo ŋu le ƒometɔwo, dɔwɔhatiwo kple xɔlɔ̃ kplikplikpliwo ƒe nyaƒoɖeamenuwo ta. Asiɖeɖe le kɔnu siwo do ƒome kple bubudede ƒometɔ siwo ku ŋu la koŋue sesẽna wu. (5 Mose 14:1) Ame siwo wɔ nu dzinɔameƒotɔe la ƒe kpɔɖeŋuwo ate ŋu akpe ɖe mía ŋu míawɔ tɔtrɔ siwo hiã. Bu afɔ si ƒe alafa gbãtɔ me Efeso dua me tɔ aɖewo ɖe dzinɔameƒotɔe la ŋu kpɔ.\n16. Nu kae Efesotɔ aɖewo wɔ hafi te ŋu ƒle nyateƒea?\n16 Efeso dua xɔ ŋkɔ ɖe afakaka me. Nu kae ame siwo va zu Kristotɔwo yeyee, siwo kaa afa tsã la wɔ hafi te ŋu ɖe asi le woƒe nuwɔna siwo mewɔ ɖeka kple Ŋɔŋlɔawo o la ŋu heƒle nyateƒea? Biblia gblɔ be: “Afakalawo dometɔ gbogbo aɖewo tsɔ woƒe agbalẽwo katã vɛ, eye wotɔ dzo wo le amewo katã ŋkume. Wobu woƒe home, eye wokpɔe be ede klosalo akpe blaatɔ̃. Ale Yehowa ƒe nya la yi edzi nɔ ta kekem henɔ ŋusẽ kpɔm ɖe edzi.” (Dɔw. 19:19, 20) Kristotɔ wɔnuteƒeawo gblẽ woƒe agbalẽ xɔasiawo dome eye Yehowa yra wo geɖe ɖe esia ta.\n17. (a) Nu bubu kawo hãe wòahiã be míatsɔ asa vɔ be míate ŋu aƒle nyateƒea? (b) Biabia kawo mee míadzro le nyati si kplɔ esia ɖo me?\n17 Nu kawoe nètsɔ sa vɔ hafi ƒle nyateƒea? Mí katã míeƒle ɣeyiɣi hafi te ŋu srɔ̃ nyateƒea. Mía dometɔ aɖewo hã ɖe asi le ŋutilãme nudzedzinamewo ŋu hafi te ŋu xɔ nyateƒea. Eye le nɔvi bubu aɖewo gome la, wo kple wo xɔlɔ̃wo kpakple ƒometɔwo dome megava le nyuie o le nyateƒea ta. Ehiã be ame aɖewo hã nawɔ tɔtrɔ le woƒe nuŋububu kple agbenɔnɔ gome ahaɖe asi le dekɔnu kple nuwɔna siwo mewɔ ɖeka kple Ŋɔŋlɔawo o la ŋu. Ke hã, míeka ɖe edzi be Biblia me nyateƒea xɔ asi sãsãsã wu nu sia nu si ŋu míeɖe asi le ɖe nyateƒea ta. Biblia me nyateƒea ye wɔe be míaƒe nunɔamesi vevitɔ kekeake, si nye ƒomedodo kplikplikpli si le mía kple Yehowa dome la, va su mía si. Ne míebu yayra siwo kpɔm míele le esi míeva nya nyateƒea ta ŋu la, esesẽ ŋutɔ be míase nu si tae ame aɖe adi be yeatsɔe adzra la gɔme. Aleke esia ate ŋu adzɔe, eye nu kae míate ŋu awɔ be míaƒo asa na vodada gã sia? Míadzro biabia sia me le nyati si kplɔ esia ɖo me.


Amekwoe Nye Mawu Ƒe Subɔlawo Egbea?\nGbetakpɔxɔ—Tata Si Míesrɔ̃na | November 15, 2000\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Greek Hiligaynon Hungarian Igbo Italian Lithuanian Malagasy Moore Ossetian Persian Portuguese Romanian Setswana Shona Silozi Slovak Slovenian Swahili Ukrainian Zulu\n‘Míaƒe dzedze nyuie tso Mawu, amesi wɔ mí míedze nyuie be míanye nubabla yeye ƒe subɔlawo la gbɔ.’—KORINTOTƆWO II, 3:5, 6.\n1, 2. Agbanɔamedzi ka tsɔtsɔ mee ƒe alafa gbãtɔ me Kristotɔwo katã kpɔ gome le, gake aleke nuwo va trɔe?\nLE ƑE alafa gbãtɔ Mía Ŋɔli me la, Kristotɔwo katã kpɔ gome le dɔ vevi aɖe me—dɔae nye be woaɖe gbeƒã nyanyuia. Wo katã wonye amesiaminawo eye wonye nubabla yeyea ƒe subɔlawo. Agbanɔamedzi bubuwo nɔ wo dometɔ aɖewo dzi, abe nufiafia le hamea me ene. (Korintotɔwo I, 12:27-29; Efesotɔwo 4:11) Dɔ kpekpe aɖewo nɔ dzilawo dzi le ƒomea me. (Kolosetɔwo 3:18-21) Gake wo katã kpɔa gome le gbeƒãɖeɖedɔ vevi si hiã hã me. Le Helagbe me nya si tututu wozã le Kristotɔwo ƒe Ŋɔŋlɔawo me nu la, agbanɔamedzi sia nye di·a·ko·niʹa—si nye subɔsubɔ, alo subɔsubɔdɔ.—Kolosetɔwo 4:17.\n2 Esi ɣeyiɣiwo va nɔ yiyim la, nuwo va trɔ. Hatsotso aɖe va do si woyɔna be hakplɔlawo, amesiwo tsɔe be yewo ko ƒe mɔnukpɔkpɔe wònye be yewoaɖe gbeƒã. (Dɔwɔwɔwo 20:30) Amesiwo be Kristotɔwoe yewonye ƒe hatsotso sue aɖe koe hakplɔlaawo nye. Wova yɔa ame akpa gãtɔ be hameviwo. Togbɔ be wofia hameviawo be dɔ aɖewo le wo dzi woawɔ, siwo ƒe ɖee nye be woadzɔ nu woatsɔ akpɔ hakplɔlaawo dzi hã la, nyasela dzro koe wo dometɔ akpa gãtɔ va zu le gbeƒãɖeɖe gome.\n3, 4. (a) Aleke Kristodukɔa me tɔwo wɔna va zua subɔlawo? (b) Amekawoe wobuna subɔlawoe le Kristodukɔa me, eye nukatae nɔnɔmea to vovo le Yehowa Ðasefowo dome?\n3 Hakplɔlaawo tsɔ ŋkɔ subɔla na wo ɖokui (etso Eŋlisigbe me nya, minister, si nye alesi woɖe di·aʹko·nos, “subɔla,” gɔmee tso Latingbe me la me). * Be woanɔ ɖoƒe sia la, wodea kɔledziwo alo mawunyasrɔ̃sukuwo eye woɖoa wo. The International Standard Bible Encyclopedia gblɔ be: “Zi geɖe la, ‘ɖo ame’ kple ‘ameɖoɖo’ fiaa ɖoƒe tɔxɛ si wotsɔ naa subɔlawo alo nunɔlawo to kɔnu siwo tatɔwo ɖo dzi, eye wotea gbe ɖe edzi be wona ŋusẽ amea be wòaɖe gbeƒã Nya la alo awɔ subɔsubɔkɔnuwo, alo be wòawɔ dɔ evea siaa.” Amekae ɖoa subɔlaawo? The New Encyclopædia Britannica gblɔ be: “Le sɔlemeha siwo me bisiɔpwo gale abe blema ene la, bisiɔp ye ɖoa ame subɔlae. Le Presbiteria hamewo me la, subɔla siwo nye osɔfowoe ɖoa ame.”\n4 Eyata le Kristodukɔa ƒe sɔlemehawo me la, ame ʋɛ aɖewo ko sie mɔnukpɔkpɔa suna be woanye subɔlawo. Gake mele alea le Yehowa Ðasefowo dome o. Nukatae mele alea o? Elabena menɔ nenema le ƒe alafa gbãtɔ me Kristo-hamea me o.\nAmekawo Tututue Nye Mawu ƒe Subɔlawo?\n5. Le nya siwo Biblia gblɔ nu la, amekawoe nye subɔlawo?\n5 Le nya siwo Biblia gblɔ nu la, Yehowa subɔlawo katã—dziƒo kple anyigba dzi tɔwo siaa—nye subɔlawo. Mawudɔlawo subɔ Yesu. (Mateo 4:11; 26:53; Luka 22:43) Mawudɔlawo ‘wɔa subɔsubɔdɔ na amesiwo anyi agbexɔxɔ dome’ hã. (Hebritɔwo 1:14; Mateo 18:10) Subɔlae Yesu nye. Egblɔ be: “Amegbetɔvi la meva bena, woasubɔ ye o, ke boŋ bena yeasubɔ.” (Mateo 20:28; Romatɔwo 15:8) Eyata esi wobia tso Yesu yomedzelawo si be ‘woadze eƒe afɔɖoƒewo yome tututu’ ta la, mewɔ nuku be ele be woawo hã nanye subɔlawo o.—Petro I, 2:21.\n6. Aleke Yesu ɖee fia be ele be yeƒe nusrɔ̃lawo nanye subɔlawoe?\n6 Esi wòsusɔ vie Yesu nayi dziƒo la, egblɔ na eƒe nusrɔ̃lawo be: “Miheyi ɖawɔ dukɔwo katã me nɔlawo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me, miafia wo bena, woawɔ nusiwo katã meɖo na mi la dzi.” (Mateo 28:19, 20, NW) Wobia tso Yesu ƒe nusrɔ̃lawo si be woanye nusrɔ̃lawɔlawo—subɔlawo. Ame yeye siwo woawɔ nusrɔ̃lawoe la asrɔ̃ nusiwo katã Yesu ɖo la dzi wɔwɔ, si ƒe ɖee nye be woayi aɖawɔ nusrɔ̃lawo. Eɖanye ŋutsu alo nyɔnu, ɖevi alo ame tsitsi o, ele be Yesu Kristo ƒe nusrɔ̃la vavã nanye subɔla.—Yoel 3:1, 2.\n7, 8. (a) Mawunyakpukpui kawoe fia be Kristotɔ vavãwo katã nye subɔlawo? (b) Nya kawoe fɔ ɖe te ku ɖe ameɖoɖo ŋu?\n7 Le ɖekawɔwɔ me kple nya sia la, Yesu ƒe nusrɔ̃lawo katã nɔ eteƒe le ƒe 33 M.Ŋ. ƒe Pentekoste-ŋkekea dzi eye ŋutsuwo kple nyɔnuwo wɔ ɖeka hegblɔ ‘Mawu ƒe nu dzɔtsuwo’ ŋu nya fia. (Dɔwɔwɔwo 2:1-11) Gakpe ɖe eŋu la, apostolo Paulo ŋlɔ be: “Wotsɔa dzi xɔna sena hena dzɔdzɔenyenye, eye wotsɔa nu ʋua eme hena agbexɔxɔ.” (Romatɔwo 10:10) Menye subɔsubɔhakplɔla ʋɛ aɖewo koe Paulo gblɔ nya mawo na o, ke ‘amesiwo katã nɔ Roma, eye wonye Mawu ƒe lɔlɔ̃tɔwoe’ wòŋlɔe na. (Romatɔwo 1:1, 7) Nenema ke wobia tso ‘ame kɔkɔewo kple xɔsetɔwo le Kristo Yesu me siwo katã nɔ Efeso’ hã si be ‘woatsɔ dzadzraɖoɖi na ŋutifafa nyanyui la abla woƒe afɔ gɔmee.’ (Efesotɔwo 1:1; 6:15) Eye wobia tso amesiwo katã se lɛta si woŋlɔ ɖo ɖe Hebritɔwo me nyawo si be “[woalé] mɔkpɔkpɔ me ʋuʋu ɖe asi sesĩe, bena magaʋã o.”—Hebritɔwo 10:23.\n8 Gake ɣekaɣie ame zua subɔla? Ne míagblɔe bubui la, ɣekaɣie woɖonɛ? Eye amekae ɖonɛ?\nAmeɖoɖo be Wòanye Subɔla—Ɣekaɣie?\n9. Ɣekaɣie woɖo Yesu, eye amekae ɖoe?\n9 Be míanya ɣeyiɣi si me woɖoa ame kple amesi ɖonɛ la, bu Yesu Kristo ƒe kpɔɖeŋua ŋu kpɔ. Mexɔ eɖoɖo ƒe ɖaseɖigbalẽ alo sukunuwuwu ƒe ɖaseɖigbalẽ aɖeke tso mawunyasrɔ̃suku aɖe tsɔ ɖo kpe edzi be yenye subɔla o, eye menye amegbetɔ aɖeke hãe ɖoe o. Ekema nukatae míate ŋu agblɔ be enye subɔla? Le esi nya siwo gbɔgbɔ ʋã Yesaya wògblɔ va eme ɖe edzi tae, be: “[Yehowa] ƒe gbɔgbɔ le dzinye, le esi ta wosi ami nam ɖo, bena magblɔ Nyanyui afia.” (Luka 4:17-19; Yesaya 61:1) Nya mawo fia ɖikekemanɔmee be wodɔ Yesu be wòagblɔ nyanyuia afia. Amekae dɔe? Esi wònye Yehowa ƒe gbɔgbɔe si ami na Yesu be wòawɔ dɔa ta la, edze ƒã be Yehowa Mawue ɖoe. Ɣekaɣie nusia dzɔ? Yehowa ƒe gbɔgbɔ va Yesu dzi ŋutɔŋutɔ esime wonyrɔe ɖe tsi me. (Luka 3:21, 22) Eyata eƒe nyɔnyrɔxɔɣie woɖoe.\n10. Ameka gbɔe Kristotɔ subɔla ƒe “dzedze nyuie” tsona?\n10 Ke Yesu yomedzela ƒe alafa gbãtɔa me tɔwo ya ɖe? Yehowa gbɔe woawo hã ƒe subɔlanyenye tso. Paulo gblɔ be: ‘Míaƒe dzedze nyuie tso Mawu, amesi wɔ mí míedze nyuie be míanye nubabla yeye ƒe subɔlawo la gbɔ.’ (Korintotɔwo II, 3:5, 6) Aleke Yehowa wɔnɛ be esubɔlawo dzena nyea subɔlawo? Bu Timoteo, amesi Paulo yɔ be “Mawu ƒe subɔla . . . le Kristo ƒe nyanyui me” ƒe kpɔɖeŋua ŋu kpɔ.—Tesalonikatɔwo I, 3:2.\n11, 12. Aleke Timoteo wɔ ŋgɔyiyi va zu subɔlae?\n11 Nya siwo gbɔna siwo woŋlɔ ɖo ɖe Timoteo akpe ɖe mía ŋu míanya alesi wòwɔ va zu subɔla: “Ke wò la nɔ nusiwo nèsrɔ̃, eye nèkpɔ kakaɖedzi le wo me la me; elabena ènya amesiwo gbɔ nèsrɔ̃e le, eye esi tso ɖevime ke nènya ŋɔŋlɔ kɔkɔeawo la, woate ŋu ana nunya wò hena agbexɔxɔ to xɔse, si le Kristo Yesu me la me.” (Timoteo II, 3:14, 15) Ŋɔŋlɔawo nyanya dzie Timoteo ƒe xɔse nɔ te ɖo, eye eyae aʋãe wòaʋu eme le gaglãgbe. Nuxexlẽ le ame ɖokui si koe hiã le go sia mea? Ao. Timoteo hiã kpekpeɖeŋu hafi nusiwo wòxlẽna ŋu sidzedze vavãtɔ kple gbɔgbɔ me nugɔmesese nasu esi. (Kolosetɔwo 1:9) Eyata ɖe ‘woƒoe ɖe Timoteo nu hafi wòxɔ se.’ Esi wònye ‘tso eƒe ɖevimee’ wònya Ŋɔŋlɔawo ta la, anye dadaa kple mamaae nye eƒe nufiala gbãtɔwo, esi wòdze ƒã be fofoa menye xɔsetɔ o ta.—Timoteo II, 1:5.\n12 Gake ebia nu geɖe hafi Timoteo nava zu subɔla. Nu ɖekae nye be, hadede kple Kristotɔ siwo le hame siwo te ɖe wo ŋu me do ŋusẽ eƒe xɔse. Aleke míewɔ nya? Elabena esi Paulo do go Timoteo zi gbãtɔ la, ‘woɖi ɖase nyui le ɖekakpuia ŋu le Listra kple Ikonio.’ (Dɔwɔwɔwo 16:2) Gakpe ɖe eŋu la, nɔvi aɖewo ŋlɔa agbalẽwo ɖona ɖe hameawo tsɔ doa ŋusẽ wo. Eye dzikpɔlawo yina ɖasrãa wo kpɔna hetua wo ɖo. Mɔnuɖoɖo siawo kpena ɖe Kristotɔwo abe Timoteo ene ŋu be woyia ŋgɔ le gbɔgbɔ me.—Dɔwɔwɔwo 15:22-32; Petro I, 1:1.\n13. Ɣekaɣie woɖo Timoteo subɔlae, eye nukatae nàgblɔ be eƒe ŋgɔyiyi le gbɔgbɔ me mese ɖe afima o?\n13 Le Yesu ƒe sedede si woŋlɔ ɖe Mateo 28:19, 20 ta la, míate ŋu aka ɖe edzi be eva ɖo ɣeaɖeɣi si me Timoteo ƒe xɔse ʋãe wòdi be yeasrɔ̃ Yesu ahaxɔ nyɔnyrɔ. (Mateo 3:15-17; Hebritɔwo 10:5-9) Esia nye dzesi be Timoteo tsɔ eƒe luʋɔ blibo ɖe adzɔgbe na Mawu. Timoteo zu subɔla le eƒe nyɔnyrɔxɔɣi. Tso ɣemaɣi dzi la, eƒe agbe, eƒe ŋusẽ, kple nusianu si nɔ esi va zu Mawu tɔ. Esia nye eƒe tadedeagu ƒe akpa vevi aɖe, enye “subɔsubɔdɔ kɔkɔe.” Gake Timoteo metsɔe be esi yezu subɔla ko la evɔ o. Eyi edzi nɔ tsitsim le gbɔgbɔ me, eye wòva zu subɔla Kristotɔ bibi. Alesi Timoteo dea ha kple Kristotɔ bibiwo abe Paulo ene, nusɔsrɔ̃ le eɖokui si, kple gbeƒãɖeɖedɔa wɔwɔ veviedodotɔe wɔe be nuwo yi nenema.—Timoteo I, 4:14; Timoteo II, 2:2; Hebritɔwo 6:1.\n14. Egbea la, aleke amesi ‘ƒe nɔnɔme sɔ na agbekpɔkpɔ’ wɔa ŋgɔyiyi va zua subɔlae?\n14 Egbea hã nenema tɔgbe ye ameɖoɖo be wòawɔ Kristotɔwo ƒe subɔsubɔdɔa le. Wotoa Biblia-nusɔsrɔ̃ wɔwɔ dzi kpena ɖe amesi ‘ƒe nɔnɔme sɔ na agbekpɔkpɔ’ ŋu be wòasrɔ̃ nu tso Mawu kple eƒe tameɖoɖowo ŋu. (Dɔwɔwɔwo 13:48) Amea va srɔ̃a alesi wòatsɔ Biblia ƒe gɔmeɖosewo awɔ dɔe le eƒe agbenɔnɔ me kple alesi wòado gbe si ŋu gɔmesese le ɖa na Mawu. (Psalmo 1:1-3; Lododowo 2:1-9; Tesalonikatɔwo I, 5:17, 18) Edea ha kple haxɔsetɔ bubuwo eye ewɔa nunana kple ɖoɖo siwo “dɔla nuteƒewɔla kple aɖaŋudzela” la wɔna ŋudɔ nyuie. (Mateo 24:45-47; Lododowo 13:20; Hebritɔwo 10:23-25) Eyata ewɔa ŋgɔyiyi le hehexɔxɔ si le ɖoɖo nu me.\n15. Nukae dzɔna ne ame xɔ nyɔnyrɔ? (Kpɔ etenuŋɔŋlɔa.)\n15 Le ɣeyiɣi aɖe megbe ne lɔlɔ̃ va tsi ɖe Biblia-nusrɔ̃via me na Yehowa Mawu eye wòxɔ tafevɔsaa dzi se vevie vɔ la, edina be yeatsɔ ye ɖokui aɖe adzɔgbe keŋkeŋ na Fofoa si le dziƒo. (Yohanes 14:1) Eɖea adzɔgbe ma le eya ŋutɔ ƒe gbedodoɖa me hexɔa nyɔnyrɔ le dutoƒo wònyea ɣaɣlaƒe nuwɔna ma ƒe dzesi. Eƒe nyɔnyrɔxɔxɔe nye eɖoɖo ƒe wɔna elabena ɣemaɣie wodea dzesii be enye Mawu ƒe subɔla di·aʹko·nos, blibo. Ele be wòaɖe vovo tso xexeame gbɔ. (Yohanes 17:16; Yakobo 4:4) Etsɔ eƒe ameti bliboa na megbemakpɔmakpɔe, alo menye ne nuwo le yiyim nyuie ko o, wònye “vɔsa gbagbe, si ŋuti kɔ, si dze Mawu ŋu.” (Romatɔwo 12:1) * Enye Mawu ƒe subɔla, le Kristo sɔsrɔ̃ me.\nNukae Nye Kristotɔwo ƒe Subɔsubɔdɔa?\n16. Dɔ siwo Timoteo wɔ esi wònye subɔla dometɔ aɖewo ɖe?\n16 Nukae Timoteo ƒe subɔsubɔdɔa lɔ ɖe eme? Dɔ tɔxɛwo nɔ esi esime wònye Paulo ƒe mɔzɔhati. Eye esi Timoteo va zu hamemegã la, eku kutri le nufiafia hati Kristotɔwo kple ŋusẽdodo wo me. Gake abe alesi wònɔ le Yesu kple Paulo gome ene la, eƒe subɔsubɔdɔa ƒe akpa vevi aɖee nye gbeƒãɖeɖe nyanyuia kple nusrɔ̃lawo wɔwɔ. (Mateo 4:23; Korintotɔwo I, 3:5) Paulo gblɔ na Timoteo be: “Ke wò la nɔ mo xexi le nuwo katã me, do dzi le fukpekpewo me, wɔ nyanyuigblɔla ƒe dɔ, eye nawu wò subɔsubɔdɔ la nu blibo.”—Timoteo II, 4:5, míawoe te gbe ɖe edzi.\n17, 18. (a) Subɔsubɔdɔ kae Kristotɔwo wɔna? (b) Aleke gbegbee gbeƒãɖeɖedɔa le vevie na subɔla Kristotɔ?\n17 Nenemae wòle le subɔla Kristotɔwo gome egbea. Wokpɔa gome le dutoƒosubɔsubɔdɔ si nye nyanyuigbɔgblɔdɔa me, eye wofiaa amewo be agbekpɔkpɔ nɔ te ɖe Yesu ƒe tafevɔsaa dzi eye wofiaa nu ɖokuibɔbɔlawo be woayɔ Yehowa ƒe ŋkɔ. (Dɔwɔwɔwo 2:21; 4:10-12; Romatɔwo 10:13) Wozãa Biblia tsɔ ɖoa kpe edzi be Fiaɖuƒea koe nye mɔkpɔkpɔ na ameƒome si le fu kpem eye woɖenɛ fiana be fifi laa gɔ̃ hã la, nuwo ade mía dzi ne míenɔ agbe ɖe Mawu ƒe gɔmeɖosewo nu. (Psalmo 15:1-5; Marko 13:10) Gake menye hadomekuxiwo gbɔ kpɔkpɔ ƒe nyanyui ye subɔla Kristotɔ ɖea gbeƒãe o. Ke boŋ efiaa nu be ‘ŋugbedodo le mawusosroɖa me be ame ate ŋu anɔ agbe fifia kple le etsɔ si gbɔna me.’—Timoteo I, 4:8.\n18 Ele eme baa be subɔsubɔ ƒe mɔnu bubuwo aganɔ subɔla akpa gãtɔ si, eye woate ŋu anɔ vovovo le Kristotɔ ɖesiaɖe gome. Ƒomegbanɔamedziwo le ame geɖe dzi. (Efesotɔwo 5:21–6:4) Dɔwo le hamemegãwo kple subɔsubɔdɔwɔlawo dzi le hamea me. (Timoteo I, 3:1, 12, 13; Tito 1:5; Hebritɔwo 13:7) Kristotɔ geɖe kpea asi ɖe Fiaɖuƒe Akpatawo tutu ŋu. Mɔnukpɔkpɔ nyui aɖe su wo dometɔ aɖewo si be wonye lɔlɔ̃nu faa dɔwɔla siwo subɔna le Gbetakpɔxɔ Habɔbɔa ƒe Betel-ƒewo me. Gake subɔla Kristotɔwo katã kpɔa gome le gbeƒãɖeɖe nyanyuia me. Womeɖe ame aɖeke le eme o. Dɔ sia wɔwɔe dea dzesi ame gaglãa be enye subɔla Kristotɔ vavãtɔ.\nSubɔla Kristotɔ ƒe Nɔnɔme\n19, 20. Nɔnɔme kae wòle be subɔla Kristotɔwo nasrɔ̃?\n19 Kristotɔdukɔa ƒe subɔlawo dometɔ akpa gãtɔ dina be woade bubu tɔxɛ yewo ŋu, eye wotsɔa dzesideŋkɔwo abe “bubudzenatɔ” kple “fada.” Gake subɔla Kristotɔwo ya nya be Yehowa koe dze na subɔsubɔ ƒe bubu. (Timoteo I, 2:9, 10) Subɔla Kristotɔ aɖeke mexɔa bubu kɔkɔ ma alo dia dzesideŋkɔ tɔxɛwo o. (Mateo 23:8-12) Enya be gɔmesese vevi si le di·a·ko·niʹa ŋue nye “subɔsubɔ.” Wozãa dɔwɔnya si do ƒome kplii la le Biblia me ɣeaɖewoɣi na dɔ siwo wowɔna na amewo, abe subɔsubɔ le kplɔ̃ ŋu ene. (Luka 4:39; 17:8; Yohanes 2:5) Togbɔ be alesi wozãnɛ na Kristotɔwo ƒe subɔsubɔdɔa de ŋgɔ wu hã la, subɔla koe di·aʹko·nos gakpɔtɔ nye.\n20 Eyata susu aɖeke meli si ta wòle be subɔla Kristotɔ nanɔ eɖokui ŋu dzem o. Subɔla Kristotɔ akuakuawo—amesiwo si agbanɔamedzi tɔxɛwo le le hamea me gɔ̃ hã—nye dɔla ɖokuibɔbɔlawo. Yesu gblɔ be: “Amesi ke di bena, yeazu amegã le mia dome la, nanye miaƒe subɔla; eye amesi ke di bena, yeanye gbãtɔ le mia dome la, nanye miaƒe dɔla.” (Mateo 20:26, 27) Esi Yesu nɔ nɔnɔme nyui si wòle be eƒe nusrɔ̃lawo nasrɔ̃ fiam wo la, eklɔ woƒe afɔ, si nye dɔ si kluvi si bɔbɔ ɖe anyi kura wu la wɔna. (Yohanes 13:1-15) Ðokuibɔbɔ ƒe subɔsubɔdɔ ka gbegbee nye si! Eyata subɔla Kristotɔwo tsɔa ɖokuibɔbɔ subɔa Yehowa Mawu kpakple Yesu Kristo. (Korintotɔwo II, 6:4; 11:23) Wotsɔa tamebɔbɔɖeanyi subɔa wo nɔewoe. Eye ne wole gbeƒã ɖem nyanyuia la, wosubɔa wo havi dzimaxɔsetɔwo ɖokuitɔmadimaditɔe.—Romatɔwo 1:14, 15; Efesotɔwo 3:1-7.\nDo Dzi le Subɔsubɔdɔa Me\n21. Aleke woɖo eteƒe na Paulo ɖe eƒe dzidodo le subɔsubɔdɔa wɔwɔ me ta?\n21 Le Paulo gome la, subɔsubɔdɔa wɔwɔ bia dzidodo. Egblɔ na Kolosetɔwo be yekpe fu geɖe hafi te ŋu gblɔ nyanyuia na wo. (Kolosetɔwo 1:24, 25) Gake esi wòdo dzi ta la, ame geɖe xɔ nyanyuia eye wova zu subɔlawo. Wogbugbɔ dzi wo wonye Mawu ƒe viwo kple Yesu Kristo nɔviwo, eye mɔkpɔkpɔ su wo si be woanye gbɔgbɔnuwɔwɔwo anɔ eŋu le dziƒo. Dzidodo ƒe teƒeɖoɖo nyui ka gbegbee nye si!\n22, 23. (a) Nukatae subɔla Kristotɔ siwo li egbea hiã dzidodo? (b) Kutsetse nyui kae dona tsoa Kristotɔwo ƒe dzidodo me?\n22 Egbea la, dzidodo hiã na amesiwo nye Mawu ƒe subɔla vavãwo. Ame geɖe wɔa avu kple dɔléle alo tsitsime ƒe vevesesewo. Dzilawo tsoa hloloe—srɔ̃ mele wo dometɔ geɖe si o—be yewoanyi yewo viwo. Ðevi siwo le suku léa dzi ɖe ƒo tsia tre ɖe ŋusẽkpɔɖeamedzi gbegblẽ siwo ƒo xlã wo ŋu. Kristotɔ geɖe dze ŋgɔ gakuxi sesẽwo. Wotia wo dometɔ geɖe yome alo wodzea ŋgɔ nɔnɔme sesẽwo le egbe ƒe ‘nɔnɔme sesẽ siwo me nɔnɔ sesẽ’ ta! (Timoteo II, 3:1) Ẽ, Yehowa ƒe subɔla siwo gogo miliɔn ade ate ŋu awɔ ɖeka kple apostolo Paulo agblɔ egbea be: “Le nuwo katã me la míeɖea mía ɖokui fiana abe Mawu ƒe subɔlawo ene: Le dzidodo geɖe me.” (Korintotɔwo II, 6:4) Subɔla Kristotɔwo menaa ta o. Ele be míakafu wo ɖe woƒe dzidodo ta vavã.\n23 Gakpe ɖe eŋu la, dzidodo tsea ku wɔnuku geɖe, abe alesi wònɔ le Paulo gome ene. Ne míedo dzi la, míenana ƒomedodo kplikplikpli kpɔtɔ nɔa mía kple Yehowa dome eye edoa dzidzɔ na eƒe dzi. (Lododowo 27:11) Míedoa ŋusẽ mía ŋutɔwo ƒe xɔse hewɔa nusrɔ̃lawo, eye Kristotɔwo ƒe nɔvihabɔbɔa dzina ɖe edzi. (Timoteo I, 4:16) Yehowa lé esubɔlawo ɖe te eye eyra ɖe woƒe subɔsubɔdɔ dzi le ŋkeke mamlɛ siawo me. Ewɔe be woƒo ame 144,000 ƒe ame susɔeawo nu ƒu, eye mɔkpɔkpɔ si ŋu kakaɖedzi le la le ame miliɔn bubu geɖe si be yewoanɔ agbe tegbee le paradisonyigba dzi. (Luka 23:43; Nyaɖeɖefia 14:1) Kristotɔwo ƒe subɔsubɔdɔa nye Yehowa ƒe nublanuikpɔkpɔ ɖeɖe fia nyateƒe. (Korintotɔwo II, 4:1) Neva eme be mí katã míade asixɔxɔ eŋu eye míada akpe be eƒe kutsetse anɔ anyi tegbetegbe.—Yohanes I, 2:17.\n^ mm. 3 Helagbe me nya di·aʹko·nos mee woɖe nya “osɔfoteƒenɔla,” si nye amegã le sɔlemehaa me tsoe. Le sɔlemeha siwo me nyɔnuwo te ŋu nyea osɔfoteƒenɔlawo le la, woate ŋu ayɔ wo be nyɔnu osɔfoteƒenɔlawo.\n^ mm. 15 Togbɔ be Kristotɔ amesiaminawo koŋ ŋue Romatɔwo 12:1 ku ɖo hã la, gɔmeɖosea ku ɖe ‘alẽ bubuawo’ hã ŋu. (Yohanes 10:16) Amesiawo ‘kuna ɖe Yehowa ŋu be yewoawɔ subɔsubɔdɔ nɛ eye be yewoalɔ̃ Yehowa ƒe ŋkɔ, ale be yewoanye esubɔlawo.’—Yesaya 56:6.\n• Agbanɔamedzi kae ƒe alafa gbãtɔ me Kristotɔwo katã tsɔ?\n• Ɣekaɣie woɖoa ame subɔla Kristotɔe eye amekae ɖonɛ?\n• Nɔnɔme kae wòle na subɔla Kristotɔ be wòasrɔ̃?\n• Nukatae wòle be subɔla Kristotɔ nado dzi le nɔnɔme sesẽwo me?\nTso ɖevimee wofia Mawu ƒe Nya la Timoteo. Eva zu subɔla si woɖo le eƒe nyɔnyrɔxɔɣi\nNyɔnyrɔxɔxɔ nyea adzɔgbe si woɖe na Mawu ƒe dzesi eye wòfiana be woɖo ame subɔlae\nSubɔla Kristotɔwo lɔ̃ be yewoasubɔ\nÐe Viɖe aɖe Le Gbedodoɖa Mea?\nNukatae Wòle Be Nàdo Gbe Ða?\nGbeƒãɖeɖe Fiaɖuƒea le Altiplano le Peru\nSubɔsubɔ Dzɔa Dzi Na Kristotɔwo\nSubɔ Mawu Kple Lɔlɔ̃nu Faa\nMíate Ŋu Asrɔ̃ Nu tso Ame Eve Gbãtɔawo Gbɔ\n“Dzra Nye Sededewo Ðo, Ne Nànɔ Agbe”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 15, 2000\nGBETAKPƆXƆ—TATA SI MÍESRƆ̃NA November 15, 2000


GBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nTOGBƆ be míaƒe nu vɔ̃ me nyenye, xexe si me míele kpakple Satana ate ŋu akpɔ ŋusẽ geɖe ɖe mía dzi hã la, míate ŋu aƒo asa na woƒe ŋusẽkpɔɖeamedzia! Aleke míawɔe? To tete ɖe Mawu ŋu kple gɔmeɖose siwo le eƒe Nya, Biblia, me siwo ɖea vi tso blema ke la ŋu dɔwɔwɔ me. Bu gɔmeɖose siawo dometɔ eve ŋu kpɔ.\nBIBLIA ME GƆMEÐOSE: “Miganɔ agbe abe ale si xexe sia me tɔwo nɔnɛ la ene o.”—Romatɔwo 12:2, New Jerusalem Bible.\n“Biblia na mekpɔ ale si anukwareɖiɖi ɖea vii.”—GUILHERME\nAgbemeŋutinya: Guilherme nye Braziltɔ si kpɔ dzidzedze le asitsatsa me. Elɔ̃ ɖe edzi be mele bɔbɔe be ame nanye anukwareɖila o. Egblɔ be: “Ele bɔbɔe be asitsala nava nye anukwaremaɖila, ɖewohĩ le esi dɔwɔƒea ƒe taɖodzinuwo le eƒom ɖe enu alo le esi wòle dagbadagbam be yeakpɔ yeƒe agbemenuhiahiãwo gbɔ le hoʋiʋli ƒe xexe sia me ta. Ame geɖe susuna be naneke megblẽ le zãnunana kple zãnuxɔxɔ ŋu o. Ne ènye asitsala, eye nugblẽfe geɖewo li wòle be nàxe la, anukwareɖiɖi menɔa bɔbɔe o.”\nTogbɔ be ele alea hã la, Guilherme te ŋu ƒo asa na anukwaremaɖimaɖi. Egblɔ be: “Togbɔ be ame geɖe mewɔa nuteƒe le asitsatsa me o hã la, anya wɔ be ame naɖi anukware. Ele be nàlé agbe nyui nɔnɔ ƒe gɔmeɖosewo me ɖe asi sesĩe. Biblia na mekpɔ ale si anukwareɖiɖi ɖea vii. Dzitsinya nyui, susu me ƒe akɔdzeanyi kple bubu nɔa ame si ɖia anukware la ŋu. Eƒe agbenɔnɔ hã tea ŋu kpɔa ŋusẽ nyui ɖe ame siwo dome wòle la dzi.”\nBIBLIA ME GƆMEÐOSE: “Ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ ƒe nudzodzro geɖe, siwo wɔa nuvevi ame, siwo nyrɔa ame ɖe tsɔtsrɔ̃ kple gbegblẽ me, la me. Elabena nu vɔ̃ɖi ƒomeviwo katã ƒe ke ɖekae nye galɔlɔ̃.”—1 Timoteo 6:9, 10.\n“Edzɔ dzi nam ŋutɔ be agbe nyui nɔnɔ ŋuti mɔfiame nyui siwo le Biblia me la dzi wɔwɔ na mexɔ ŋkɔ nyui.”—ANDRÉ\nAgbemeŋutinya: André nye ame si ɖo dɔwɔƒe aɖe si dzraa dedienɔnɔ ŋuti mɔɖaŋunuwo. Edzraa eƒe adzɔnuwo na bɔlƒoha gã aɖe hã. Gbe ɖeka esi woƒo bɔl vevi aɖe si teƒe ame geɖe va kpɔ vɔ megbe la, André yi ɖatsɔ agbalẽ si dzi wòbu dɔ si wòwɔ la ŋuti fewo ɖo la na bɔlƒohaa dzikpɔlawo. Woƒe gadzikpɔlawo gakpɔtɔ nɔ ga si woxɔ tso tiketdzralawo gbɔ teti koe nye ema la xlẽm kple ŋkubiã. Esi zã do xoxo ta la, dɔdzikpɔla la tsɔ dzitsitsi xe fe na nudzralaawo, siwo dome André hã le.\nAndré gblɔ be: “Esi menɔ mɔ dzi yina aƒe me la, mede dzesii be dɔdzikpɔlaa xe fea nam wògbɔ edzi. Menyae be ɖewohĩ manya wɔ be wòanya ame si wòxe fea na wògbɔ edzi la o. Gake menyae hã be ava hiã be wòatsɔ eya ŋutɔ ƒe kotokumega axe fe ɖe ga si bu la teƒe! Meɖoe be matrɔ gaa ayi nɛ. Togbɔ be bɔlkpɔlawo mimi wo nɔewo ɖo hã la, medze agbagba to wo dome yi ɖatsɔ ga si tsi edzi la nɛ. Ewɔ mo yaa na dɔdzikpɔlaa ŋutɔ. Ame aɖeke megbugbɔ ga vɛ nɛ kpɔ o.”\nAndré gblɔ kpee be: “Anukwareɖiɖi sia wɔe be dɔdzikpɔlaa va dea bubu ŋunye. Ƒe geɖe va yi, gake le nudzrala mawo katã dome la, nye koe ganye ame si wɔa dɔ kple bɔlƒoha sia. Edzɔ dzi nam ŋutɔ be agbe nyui nɔnɔ ŋuti mɔfiame nyui siwo le Biblia me la dzi wɔwɔ na mexɔ ŋkɔ nyui.”\nDzidzɔnyae wònye be míate ŋu aɖu ŋusẽkpɔɖeamedzi gbegblẽwo dzi le Mawu ƒe kpekpeɖeŋu me. Ke hã, ame ɖekaɖekawo ƒe agbagbadzedzewo mate ŋu ana nu fitifiti wɔwɔ nu nayi keŋkeŋ o. Nu siwo gbɔ wòtso la gbɔ amegbetɔ madeblibowo ƒe ŋutete ŋu be woakpɔ wo gbɔ le wo ɖokui si. Ke ɖe esia fia be nu fitifiti wɔwɔ nu mayi gbeɖe oa? Nyati siawo ƒe mamlɛtɔ he susu yi nya sia ƒe ŋuɖoɖo fakɔname si le Biblia me la dzi.


Biblica® Se aɖeke mebla Biblia zazã o Agbenya La™ Kolosetɔwo 1\n1 Nye, Paulo, ame si Mawu tia be wòanye Yesu Kristo ƒe dɔtsɔla kple nɔvi xɔsetɔ Timoteo gbɔe agbalẽ sia tso,\n2 Na Kristotɔ nuteƒewɔlawo kple Mawu ƒe ame siwo ŋu wokɔ le Kolose dua me.\nMawu mía Fofo la ƒe ŋutifafa kple amenuveve nanɔ kpli mi.\n3 Ɣe sia ɣi ne míele gbe dom ɖa ɖe mia ta la, míedzea egɔme kple akpedada na Mawu míaƒe Aƒetɔ Yesu Kristo Fofo, 4 elabena míese nu geɖe tso ale si miexɔ Yesu Kristo dzi se kple lɔlɔ̃ manyagblɔ si mietsɔ na eƒe ame kɔkɔewo katã la ŋu. 5 Eye tso ŋkeke gbãtɔ si dzi wogblɔ nyanyui ƒe nyateƒe la na mi va se ɖe fifia la, mietsɔ xɔse kpɔ mɔ na dzidzɔ tso dziƒo. Ale miaƒe xɔse kple lɔlɔ̃ tso mɔkpɔkpɔ si wodzra ɖo na mi le dziƒo la me. 6 Nyanyui si wogblɔ na mi la, eya ke gblɔm wole le xexea me godoo, eye wòle amewo ƒe agbenɔnɔ trɔm le afi sia afi, abe ale si wòtrɔ miaƒe agbenɔnɔ tso ŋkeke gbãtɔ si dzi miese nu tso Mawu ƒe amenuveve gã na vɔ̃ wɔlawo ŋu eye miese eme le nyateƒe me ene. 7 Epafra míaƒe hadɔwɔla lɔlɔ̃ lae tsɔ nyanyui la vɛ na mi. Eyae nye Yesu Kristo ƒe subɔla vavã si le kpekpem ɖe mia ŋuti ɖe mía teƒe, 8 eye eyae nye ame si gblɔ miaƒe lɔlɔ̃ le gbɔgbɔ me la fia mi.\n9 Eya ta tso gbe si gbe míese mia ŋkɔ zi gbãtɔ ko la, míedoa gbe ɖa ɖe mia ta ɣe sia ɣi, eye míebiaa Mawu be wòakpe ɖe mia ŋuti miase nu si wòdi be miawɔ la gɔme, eye wòawɔ mi mianye nunyalawo tso gbɔgbɔmenuwo ŋuti. 10 Míegabiana hã be miaƒe agbenɔnɔ nadze Aƒetɔ la ŋu ɣe sia ɣi eye woade bubu eŋuti, ale be miatse ku le dɔ sia dɔ wɔwɔ nyuie me; eye mianya Mawu ɖe edzi wu. 11 Míele gbe dom ɖa hã be Mawu ƒe ŋusẽ gã nayɔ mia me fũu ale be nu ka kee adzɔ hã la, miate ŋu agbɔ dzi ɖi, anɔ te sesĩe, eye Aƒetɔ la ƒe dzidzɔ nayɔ mia me taŋtaŋ ɣe sia ɣi. 12 Eye be miada akpe na Fofo la, ame si wɔ mí be míedze na gomekpɔkpɔ le nu siwo kekeli la ƒe fiaɖuƒemetɔwo akpɔ gome le la me. 13 Elabena eyae ɖe mí tso viviti ƒe ŋusẽ kple Satana ƒe fiaɖuƒe la me, eye wòkplɔ mí va Via lɔlɔ̃ la ƒe fiaɖuƒe mee; 14 eyae wɔ mi ablɔɖeviwo, eye wòtsɔ míaƒe nu vɔ̃wo katã ke mí.\nKristoe nye ta na nuwo katã\n15 Kristoe nye Mawu si míekpɔna o la ƒe nɔnɔme tututu. Eli hafi Mawu wɔ nu sia nu, eye le nyateƒe me la, 16 Kristo ŋutɔe nye nu sia nu si le dziƒo kple anyigba dzi, nu siwo míekpɔna kple nu siwo míekpɔna o la siaa wɔla. Eya kee wɔ gbɔgbɔwo ƒe xexeme si míekpɔna o la, eƒe fiawo, fiaɖuƒewo, amegãwo kple woƒe ŋusẽwo. Kristo wɔ esiawo katã na eya ŋutɔ ƒe ŋu dɔ wɔwɔ kple ŋutikɔkɔe. 17 Eli xoxoxo hafi nu sia nu va dzɔ, eye eƒe ŋusẽ lé xexemenuwo katã ƒo ƒu. 18 Eye eyae nye ta na hame, si nye eƒe ŋutilã, eyae nye gɔmedzedzea kple ame siwo fɔ tso yɔ me ƒe ŋgɔgbetɔ, ale be le nu sia nu me la, wòanye gbãtɔ. 19 Elabena Mawu di be nu sia nu si le ye me la nanɔ ye Vi hã me. 20 Mawu to nu si Via wɔ me, ʋu mɔ be nu siwo katã le dziƒo kple anyigba dzi la nava eya ŋutɔ gbɔ, elabena Kristo to eƒe ku le atitsoga ŋuti me wɔ ŋutifafa le Mawu kple amewo katã dome to eƒe ʋu me.\n21 Ehe ŋutifafa sia vɛ na mi, ame siwo nɔ adzɔge tsã tso Mawu gbɔ la hã. Tsã la, mienye Mawu ƒe futɔwo, mielé fui, eye miaƒe susu vɔ̃wo kple vɔ̃wɔwɔwo na be mi kplii dome klã, gake azɔ la, egakplɔ mi va eɖokui gbɔe abe exɔlɔ̃wo ene. 22 Kristo wɔ esia to eƒe ku me abe amegbetɔ ene, hekplɔ mi va Mawu ƒe ŋkumee; miele tsitre ɖe Mawu ŋkume ame maɖifɔwoe, eye naneke kura megale mia ŋuti si ana woaka mo na mi o. 23 Nu ɖeka si ku ɖe nu sia ŋuti la koe nye be miaxɔ nyateƒe la dzi ase blibo, abe ame siwo gɔme woɖo anyi eye wole tsitre sesĩe ene, eye miagana woate mi ɖa tso nyanyui la ƒe mɔkpɔkpɔ si miese la gbɔ o. Esia nye nukunya kple nya si va na mi katã, eye wòle kakam ɖe xexe blibo la katã me fifia. Eye enye dzidzɔ na nye, Paulo, be masubɔ agblɔ nya sia na ame bubuwo.\n24 Ke nye dɔ ƒe akpa aɖee nye be makpe fu ɖe mia ta, eye enye dzidzɔ nam be wòle nenema, elabena mele kpekpeɖeŋu nam, be Kristo ƒe fu siwo wòkpe ɖe eƒe ŋutilã si nye eƒe hamea ta la nawu enu.\n25 Mezu hamea ƒe subɔla abe ale si Mawu dɔm abe xɔnuvi ene be mawu eƒe nya blibo la nu; 26 nya ɣaɣla si wodzra ɖo tso gbe aɖe gbe ke na dzidzimewo, gake azɔ la, eɖee fia ame kɔkɔewo. 27 Ame siawo Mawu lɔ̃ be yeana woanya yeƒe ŋutikɔkɔe ƒe kesinɔnu ɣaɣlawo le ame siwo menye Yudatɔwo dome; nu ɣaɣla siae nye be Kristo le mia me si nye ŋutikɔkɔe ƒe mɔkpɔkpɔ.\n28 Eya ta afi sia afi si míeyina la, míeƒoa nu tso Kristo ŋuti na ame siwo katã le klalo be yewoaɖo to mí la. Míefiaa nu wo, eye míexlɔ̃a nu wo vevie abe ale si míate ŋui ene. Míedina be míakplɔ ame sia ame ayi Mawu ƒe ŋkume fɔɖiɖimanɔŋui, ɖe dɔ si Kristo wɔ na wo dometɔ ɖe sia ɖe la ta. 29 Esiae nye nye dɔ, eye mate ŋu awɔe to Kristo ƒe ŋusẽ triakɔ si le dɔ wɔm le menye la ɖeɖe ko me.


Nya Dzɔdzɔe Ðu Dzi Le Ukraine, Wokpɔ Anyigbatɔnyenye Ƒe Gomenɔamesi Ta\nGBE BUBU Afrikaans Albanian Armenian Azerbaijani Azerbaijani (Cyrillic) Bicol China Mandaringbe (Bɔbɔetɔ) China Mandaringbe (Xoxotɔ) Chitumbuka Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hungarian Igbo Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tsonga Turkish Ukrainian Vietnamese Xhosa Yoruba Zulu\nLe September 26, 2012 dzi la, Ukraine-dukɔa ƒe Ʋɔnudrɔ̃ƒe Kɔkɔtɔ tsi agbagba manɔsenu aɖe si dzem wole be woaɖo asi anyigba si dzi Yehowa Ðasefowo ƒe alɔdzedɔwɔƒe si le Ukraine le la ƒe akpa gã aɖe dzi la nu.\nÐasefowo ƒle anyigbaa le se nu le ƒe 1998 me. Gake le ƒe 2008 me la, ame si si woƒle anyigba le la gadzra anyigba ma ke na Kamedededodo Ðe Ŋgɔ Ƒe Dɔwɔƒe. Woyɔa nu sia le Ukraine be amewo ƒe anyigbawo dzi dzedze.\nAsitsaʋɔnudrɔ̃ƒe si le nutoa me tso nya me be anyigba si wogbugbɔ dzra na Kamedededodo Ðe Ŋgɔ Ƒe Dɔwɔƒea le se nu, eye esi Ðasefoawo bia be woagbugbɔ nya adrɔ̃ na yewo la, wogbe.\nGake nya dzɔdzɔe ɖu dzi mlɔeba. Le December 2011 me la, Asitsaʋɔnudrɔ̃ƒe kɔkɔtɔ tso afia na Ðasefowo. Eye le April 2012 me la, ʋɔnudrɔ̃ƒea gbe Kamedededodo Ðe Ŋgɔ Ƒe Dɔwɔƒea ƒe biabia be woagbugbɔ nya adrɔ̃ na yewo la. Esia ɖo kpe edzi be anyigba la nye Yehowa Ðasefowo tɔ le se nu. Le ɣleti etɔ̃ megbe la, asitsatsa ƒe nyagbugbɔdrɔ̃ƒe si le Lviv te fli ɖe nutomeʋɔnudrɔ̃ƒea ƒe afia gbegblẽ tsotso si gblɔ be Kamedededodo Ðe Ŋgɔ Ƒe Dɔwɔƒea tɔe anyigbaa nye la me.\nKamedededodo Ðe Ŋgɔ Ƒe Dɔwɔƒea gadze agbagba mamlɛtɔ be yeaxɔ anyigba la. Etsɔ nya la yi Ukraine-dukɔa ƒe Ʋɔnudrɔ̃ƒe Kɔkɔtɔ be woagbugbɔ nyaa adrɔ̃ na ye. Gake le September 26 dzi la, wogbe woƒe biabia kaba ŋutɔ eye esia dze na kafukafu ŋutɔ. Ale woƒo nya la ta keŋkeŋ.\nNe ɖe wote ŋu xɔ anyigba sia le Yehowa Ðasefowo si akpasesẽtɔe la, woabu anyigba si dzi woƒe dɔwɔxɔ siwo teƒedzikpɔlawo zãna kple woƒe alɔdzedɔwɔƒea ƒe anyigba la ƒe akpa gã aɖe, eye esia ado kplamatsɛ Ukraine alɔdzedɔwɔƒea ƒe dɔwo ŋutɔ.


1 Petro 1 | Biblia Le Internet Dzi | Xexe Yeye Gɔmeɖeɖe\nWodzi mi yeyee hena mɔkpɔkpɔ gbagbe (3-12)\nMinɔ kɔkɔe abe vi ɖotowo ene (13-25)\n1 Petro, Yesu Kristo ƒe apostolo,+ le esia ŋlɔm ɖo ɖe amedzro siwo kaka ɖe Ponto, Galatia, Kapadokia,+ Asia kple Bitinia nutowo me. Ame siwo nye ame tiatiawo 2 le Mawu, Fofo la, ƒe nunyanya do ŋgɔ la nu,+ eya, ame si tsɔ gbɔgbɔ la kɔ wo ŋu+ be woanye toɖolawo, ame siwo ŋu wohlẽ Yesu Kristo ƒe ʋu ɖo la:+ Amenuveve kple ŋutifafa nasɔ gbɔ ɖe edzi na mi. 3 Woakafu mía Aƒetɔ Yesu Kristo ƒe Mawu, si nye Fofoa, elabena le eƒe nublanuikpɔkpɔ geɖe me la, edzi mi yeyee+ to Yesu Kristo ƒe tsitretsitsi tso ame kukuwo dome+ dzi hena mɔkpɔkpɔ gbagbe,+ 4 be míaxɔ domenyinu magblemagblẽ, maƒoɖi, si nu meyina o.+ Wodzrae ɖo ɖe dziƒo na mi,+ 5 ame siwo ŋu dzɔm Mawu le kple eƒe ŋusẽ la le miaƒe xɔse ta, ale be miakpɔ xɔxɔ si woava ɖe ɖe go kpuie le ɣeyiɣi mamlɛa me. 6 Miele aseye tsom le esia ta, togbɔ be tetekpɔ vovovowo doa nuxaxa na mi fifia hena ɣeyiɣi vi aɖe hã,+ 7 ale be miaƒe xɔse si wodo kpɔ,+ si xɔ asi sãsãsã wu sika si gblẽna togbɔ be wodonɛ kpɔ kple dzo* hã la, nahe kafukafu kple ŋutikɔkɔe kpakple bubu avɛ le Yesu Kristo ƒe ɖeɖefia la me.+ 8 Togbɔ be miekpɔe kpɔ o hã la, mielɔ̃e. Togbɔ be miele ekpɔm fifia o hã la, miexɔa edzi sena, eye miekpɔa dzidzɔ gã manyagblɔ hetsoa aseye, 9 esi mieɖo miaƒe xɔse ƒe taɖodzinu si nye miaƒe ɖeɖekpɔkpɔ* la gbɔ ta.+ 10 Xɔxɔ sia tututu ŋue nyagblɔɖila siwo gblɔ nya ɖi le amenuveve si miava kpɔ ŋuti la, dzro nu me vevie hewɔ numekuku tsitotsito le.+ 11 Wodzro nu me vevie tso ɣeyiɣi si tututu alo azãgbe si gbɔgbɔ si le wo me la le asi fiamee tso Kristo ŋuti,+ esime wòle ɖase ɖim do ŋgɔ le fu siwo Kristo akpe+ kple ŋutikɔkɔe si adze eyome la ŋuti. 12 Woɖee fia wo be menye woawo ŋutɔ ɖokuiwoe wonɔ subɔsubɔdɔ wɔm na o, ke boŋ miawoe wonɔ ewɔm na; nu siawoe ame siwo ɖe gbeƒã nya nyui la na mi to gbɔgbɔ kɔkɔe, si woɖo ɖa tso dziƒo, dzi la gblɔ na mi azɔ.+ Nu siawo tututu me kpɔkpɔ tsitotsito dzroa mawudɔlawo. 13 Eya ta midzra miaƒe susuwo ɖo hena dɔwɔwɔ;+ minɔ mo xexi bliboe;+ mitsɔ miaƒe mɔkpɔkpɔ ɖo amenuveve si miakpɔ le Yesu Kristo ƒe ɖeɖefia me la dzi. 14 Abe vi ɖotowo ene la, migana nudzodzro siwo ɖu mia dzi tsã le numanyamanya me la nayi edzi anɔ miaƒe nɔnɔme trɔm o, 15 ke boŋ miawo hã minɔ kɔkɔe le miaƒe agbenɔnɔ katã me abe Kɔkɔetɔ si yɔ mi la ke ene,+ 16 elabena woŋlɔ ɖi be: “Minɔ kɔkɔe, elabena nye la, mele kɔkɔe.”+ 17 Eye ne mieyɔa Fofo la, ame si drɔ̃a ʋɔnu ame sia ame ameŋkumemakpɔmakpɔtɔe+ ɖe eƒe dɔwɔwɔ nu la, ekema minɔ agbe le vɔvɔ̃ me+ le ɣeyiɣi si mienye amedzrowo la me. 18 Elabena mienyae be menye nu siwo gblẽna, klosalo alo sika, ye wotsɔ ɖe mi*+ tso agbenɔnɔ maɖevi si mia tɔgbuiwo gblẽ ɖi na mi la me o. 19 Ke boŋ ʋu xɔasi ye wotsɔ ɖe mi,+ abe alẽvi si nu mewɔ afi aɖeke na o,+ si ŋu kpɔtsɔtsɔ mele o la tɔ ene, si nye Kristo ƒe ʋu.+ 20 Nyateƒee, wonyae ɖi do ŋgɔ na xexea ƒe gɔmeɖoanyiɣi,*+ ke ɣeyiɣiawo ƒe nuwuwue woɖee fia le mia ta.+ 21 Eya dzie mieto xɔ Mawu,+ ame si fɔe ɖe tsitre tso ame kukuwo dome+ hetsɔ ŋutikɔkɔe+ nɛ la, dzi se, ale be miaƒe xɔse kple mɔkpɔkpɔ nanɔ Mawu dzi. 22 Azɔ esi miekɔ mia ɖokuiwo* ŋu to toɖoɖo nyateƒea me, ale be nɔvilɔlɔ̃ si me alakpa mele o+ va le mia dome la, milɔ̃ mia nɔewo vevie tso dzi me ke.+ 23 Elabena wodzi mi yeyee,+ menye to dzidzi si gblẽna me o, ke to esi megblẽna o boŋ me,+ to Mawu gbagbe si nɔa anyi ɖaa ƒe nya la dzi.+ 24 Elabena “ŋutilãwo* katã le abe gbe ene, eye woƒe atsyɔ̃ la katã le abe gbe ƒe seƒoƒo ene; gbe yrɔna, eye seƒoƒo duduna, 25 ke Yehowa* ƒe nya ya nɔa anyi tegbee.”+ Eye “nya” siae nye nya nyui si wogblɔ na mi la.+\n^ Alo, “wodzaa eŋu.”\n^ Alo, “miaƒe luʋɔwo xɔxɔ ɖe agbe.”\n^ Egɔmeɖeɖe tẽe, “ye wotsɔ xe mia tafe.”


Aleke Mawɔ Anɔ Te Ðe Sɔhɛmeɖoɖo Ƒe Fuɖenamewo Nu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Igbo Iloko Indonesian Italian Japanese Kazakh Kazakh (Arabic) Kinyarwanda Kirghiz Kirundi Kongo Korean Latvian Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Pangasinan Papiamento (Curaçao) Polish Portuguese Portuguese (Portugal) Romanian Russian Sango Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Turkish Turkmen Ukrainian Uzbek Uzbek (Roman) Vietnamese Xhosa Yoruba Zulu\n“Sɔhɛmeɖoɖo meɖena na nyɔnuviwo kura o. Vevesese, fuɖename kple tɔtɔ sɔŋue—ɖeko wòwɔna abe nu sia nu tɔtɔ le ame ŋu ene!”—Oksana.\n“Sẽe ko mekpɔ dzidzɔ, sẽe ko medo dziku. Nyemenya ne nenema ko wòle le tɔnyewo katã gome o, gake edzɔ ɖe dzinye.”—Brian.\nSɔhɛmeɖoɖo nana be ame ƒe seselelãme trɔna kabakaba—enyea dzidzɔ heɖia vɔvɔ̃ hã! Aleke nàwɔ anɔ te ɖe enu?\nNu kae nye sɔhɛmeɖoɖo?\nTɔtrɔ siwo vaa ametia ŋu\nTɔtrɔ siwo vana le seselelãme gome\nMíagblɔe kpuie ko be sɔhɛmeɖoɖo alo liɔliɔ̃ nye ɣeyiɣi si me tɔtrɔwo vaa wò ametia me kple seselelãme gome eye tɔtrɔ siawo dzraa wò ɖo na ame tsitsi zuzu. Le ɣeyiɣi mawo me la, tɔtrɔ geɖewo ava wò ŋutilã kple lãmetsiwo gome kabakaba siwo adzra wò ɖo na vidzidzi.\nGake ema mefia be èsu te anye dzila o. Sɔhɛmeɖoɖo ɖenɛ fiana be èle dodom le ɖevime, eye esia ate ŋu ana nàkpɔ dzidzɔ ahalé blanui siaa.\nDodokpɔ: Ƒe siwo gbɔna la dometɔ kae nàgblɔ be esɔ be ame nadze sɔhɛmeɖoɖo?\nŊuɖoɖoa: Wogblɔ be ƒe siawo katã dometɔ ɖe sia ɖe sɔ ame nate ŋu aɖo sɔhɛme.\nEsia fia be mele be nàtsi dzi fũu nenye be ègogo ƒe wuiatɔ̃ gake mèkpɔ te dzesidede naneke o alo nète sɔhɛmeɖoɖo ƒe dzesiwo kpɔkpɔ evɔ mèkpɔ xɔ ƒe ewo haɖe o. Sɔhɛmeɖoɖo ƒe gɔmedzedze le eɖokui si, eye màte ŋu akpɔ ŋusẽ aɖeke ɖe edzi o.\nSɔhɛmeɖoɖo nye dzidzɔɣi kple vɔvɔ̃ɣi sia, gake àte ŋu asrɔ̃ ale si nànɔ te ɖe enu\nÐewohĩ nu si ɖea dzesi wu be ame le sɔhɛme ɖomee nye ale si nu geɖewo nɔa tsitsim le ametia ŋu kabakaba. Gake ŋutinuwo katã ƒe tsitsi mele ɖeka o. Eya ta megawɔ nuku na wò ne wò nuwɔnawo medi be yewoadze ga dzi tututu o. Ka ɖe edzi be le ɣeyiɣi aɖe megbe la, nuwo ava ɖɔ ɖo.\nTɔtrɔ siwo vaa ametia ŋu ne ele sɔhɛme ɖom.\nLe ŋutsuviwo gome:\nEƒe aʋa dea asi lolo me\nEtoa axatomefu, aŋɔmefu kple ge\nEƒe gbe trɔna\nEƒe aʋa lĩna le eɖokui si eye wònyea tsi le zã me\nLe nyɔnuviwo gome:\nEtoa axatomefu kple aŋɔmefu\nEdzea asiɖoɖo anyi gɔme\nLe ŋutsuviwo kple nyɔnuviwo siaa gome:\nFifia kple nugbagbevi suesuesuewo nana be woɖea ya alo ʋẽna.\nKpekpeɖeŋu: Àte ŋu alé ʋeʋẽ sia nu ne èlea tsi edziedzi hezãa axatomemi.\nNyatsu, esia tsoa nugbagbevi suesuesue siwo xaxa ɖe lãmenu siwo wɔa ami la me gbɔ.\nKpekpeɖeŋu: Togbɔ be nyatsu mesea nu o hã la, ne èklɔa ŋkume edziedzi hezãa mofudzalẽwo la, aka ɖe eme.\nLãmetsi siwo nana be tɔtrɔwo vaa wò ametia ŋu la ate ŋu akpɔ ŋusẽ gã aɖe ɖe wò seselelãme dzi. Enu ate ŋu asẽ gɔ̃ hã.\n“Egbea ànɔ avi fam, kaka etsɔ nàɖoa wòe nye ema le dzidzɔ kpɔm. Sẽe ko nèdo dziku, sẽe ko nu te ɖe dziwò nètu ɖokuiwò ɖe xɔ me.”—Oksana.\nLe sɔhɛ geɖewo gome la, ne wole sɔhɛme ɖom la, ŋu kpea wo vevie, abe ɖe ame sia ame fɔ ŋku ɖe wo dzi gãa hele ʋɔnu drɔ̃m wo ene. Eye ale si ametia trɔna kpatae hã gagblẽa nyaa ɖe edzi!\n“Esi mete ɖetugbuimeɖoɖo la, mexaa dzime gobaa hedoa awu gblotowo. Togbɔ be menya nu si tae nye ametia le tɔtrɔm hã la, nyemevona le ɖokuinye me o eye ŋu kpeam.”—Janice.\nGake seselelãme ƒe tɔtrɔ gãtɔe nyea ale si nèbua ŋutsuviwoe nenye be nyɔnuvie nènye, alo ale si nèbua nyɔnuviwoe nenye be ŋutsuvie nènye.\n“Tsã la, ŋutsuviwo katã ƒe nu kua dzi nam. Gake fifia wo dometɔ aɖewo ƒe nu dzɔa dzi nam ŋutɔ, eye megblɔna na ɖokuinye be naneke megblẽ le eŋu ne melɔ̃ ŋutsuvi aɖe hafi o. Le nyateƒe me la, ‘ame si lɔ̃ ame kemɛ’ ye va nye nu si ŋu míenɔa dze ɖom tsoe vevie.”—Alexis.\nLe ŋutsuvi aɖewo gome la, ne wole sɔhɛme ɖom la, ŋutsuviwo ƒe nu vanɔa dzi lém na wo, eye wòle alea le nyɔnuviwo hã gome. Ne esia dzɔ ɖe dziwò la, mègaƒo nya ta be ŋutsu ŋutsugbɔdɔla alo nyɔnu nyɔnugbɔdɔlae yenye o. Le ame geɖe gome la, seselelãme ma nu tsina le ɣeyiɣi aɖe megbe.\n“Esi wònye be metsɔa ɖokuinye sɔna kple ŋutsuvi bubuwo akpa ta la, woƒe nu va te dziléle nam. Esia yi edzi ʋuu va se ɖe esime meyina dodo ge ɖe le sɔhɛme hafi nyɔnuviwo ƒe nu va le dzi lém nam. Ale si ŋutsuviwo ƒe nu léa dzi nam tsã la nu yi gbe aɖe agbe ke.”—Alan.\nNa susu nyui nanɔ asiwò ɖe nɔnɔmea ŋu. Ehiã be nàto sɔhɛmeɖoɖo ƒe ɣeyiɣia me azu ame tsitsi. Hakpala David ƒe nya siwo wògblɔ la ate ŋu ade dzi ƒo na wò, egblɔ be: “Ale si nèwɔm la dzi ŋɔ eye wòwɔ nuku.”—Psalmo 139:14.\nMègatsɔ ɖokuiwò nɔ sɔsɔm kple ame bubuwo o, eye mègatsɔ susu ɖo wò dzedzeme hã ŋu akpa o. Biblia gblɔ be: “Nu si le dzedzem koe amegbetɔ kpɔna, ke Yehowa ya kpɔa keke dzi me ke.”—1 Samuel 16:7.\nTe kame eye nàɖi ɖe eme nyuie. Ne èdɔa alɔ̃ nyuie la, màganɔ dziku dom kabakaba, nu nate ɖe dziwò alo nàlé blanui o.\nMègaxɔ susu gbegblẽ siwo katã wò ŋutɔ nèbuna ɖe ɖokuiwò ŋu la dzi se o. Ðe ame sia ame fɔ ŋku ɖe dziwò nyateƒea? Ne amewo gblɔ nya aɖewo tso wò tsitsi ŋu hã la, mègatsɔe vevie akpa o. Biblia gblɔ be: “Mègatsɔ wò dzi ɖo nya sia nya si amewo gblɔna la ŋu o.”—Nyagblɔla 7:21.\nSrɔ̃ ale si nàɖu gbɔdɔdɔ ƒe dzodzrowo dzi ale be esia magana nàva kpɔ gome le gbɔdɔdɔ me o. Biblia gblɔ be: “Misi le gbɔdɔdɔ manɔsenu nu! . . . Ame si ƒoa eɖokui ɖe gbɔdɔdɔ manɔsenu me la le nu vɔ̃ wɔm ɖe eya ŋutɔ ƒe ŋutilã ŋu.”—1 Korintotɔwo 6:18.\nÐo dze tso nɔnɔmea ŋu kple dziwòlawo alo ame tsitsi aɖe. Enye nyateƒe be awɔ ŋukpe na wò gbã ya. Gake ale si gbegbe woakpe ɖe ŋuwò ana nàkpɔe be enyo be yeɖe afɔ sia.—Lododowo 17:17.\nNya vevitɔ: Fuɖename geɖe le sɔhɛmeɖoɖo me. Gake awɔe hã be nàtsi le ŋutilã me, susu me, gbɔgbɔ me kple seselelãme gome.—1 Samuel 2:26.\nƉoe Ɖe Amewo Ɖoe Ɖe Amewo Aleke Mawɔ Anɔ Te Ðe Sɔhɛmeɖoɖo Ƒe Fuɖenamewo Nu?


Hiob 26 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-14)\n‘Aleke nèhekpe ɖe ŋusẽmanɔsitɔ ŋue nye esi!’ (1-4)\n‘Mawu meku anyigba la ɖe naneke ŋu o’ (7)\n‘Wonye eƒe mɔwo ƒe nugbɔ ko’ (14)\n26 Hiob ɖo eŋu be: 2 “Oo, aleke nèhekpe ɖe ŋusẽmanɔsitɔ ŋue nye esi! Aleke nèhexɔ na alɔ beli lae nye esi!+ 3 Aleke nèheɖo aɖaŋu deŋgɔ na ame manyanui ale!+ Eye nèdudu wò nunya vavã kɔ ɖie nye esi! 4 Ame kae nèle nu ƒom na,Eye ame kae dɔ wò be nàgblɔ nya siawo?* 5 Ame siwo ku, eye ŋusẽ aɖeke megale wo ŋu o gɔ̃ hã dzona nyanyanya;Woɖiɖi ɖe anyi wu tsiwo kple wo me nuwo gɔ̃ hã. 6 Tsiẽƒe* le ƒeƒle le Mawu ŋkume,+Eye tsɔtsrɔ̃ƒe* le nuvo. 7 Ekeke dziehedziŋgɔli me ɖe yame,+Eye meku anyigba la ɖe naneke ŋu o; 8 Eblaa tsiwo ɖe eƒe alilikpowo me,+Ale be alilikpoawo megbãna le woƒe kpekpeme ta o; 9 Exea eƒe fiazikpui la ŋkume,Ekekea eƒe alilikpo ɖe edzi.+ 10 Eɖe liƒo godoo ɖe tsiawo dzi;+Eɖo seƒe ɖi na kekeli kple viviti. 11 Dziƒosɔtiwo ke hã ʋuʋu;Eye ne eblu la, wodzona kpekpekpe. 12 Eƒe ŋusẽ nana atsiaƒu dzea agbo,+Eye wòtsɔ eƒe nunya gbã ƒumelã klitsu* la gudugudu.+ 13 Etsɔ eƒe yagbɔgbɔ na dziŋgɔli me kɔ;Eƒe asi ŋɔ da si dzi asi mesuna bɔbɔe o la.* 14 Kpɔ ɖa! Esiawoe nye eƒe mɔwo ƒe nugbɔ ko;*+Eye nya si míese le eŋu la nye dalĩdodo ko! Ke ame kae ate ŋu ase eƒe gbeɖeɖe sesẽ la gɔme?”+\n^ Egɔmeɖeɖe tẽe, “Eye ame ka ƒe gbɔgbɔe do tso mewò?”\n^ Egɔmeɖeɖe tẽe, “Rahab.”\n^ Alo, “da si le yiyim mii la.”\n^ Alo, “eƒe dɔwo ƒe sue aɖe ko.”